Buhez ar Sent/1912/Sisinnius - Wikimammenn\nBuhez ar Sent/1912/Sisinnius\n◄ Gaëtan Sisinnius Jermen ►\nEizvet devez a viz Eost\nSant Sisinnius ha sant Saturnin,\nSant Syriakus, Sant Largus, avielerien,\nhag o unan-warn-ugent kompagnon\nEn blaveziou divezan an trede kantved, war-dro 286, an impalaer Dioklesian en devoa rannet e stadou gant Maximian, eun den kri, mar zo bet unan, ha roët d’ezan, evit lod, tu ar c’huz-heol. Heman a lakas en e benn sevel en Rom eun ti evit en em walc’hi, ha n’en dije ket e bar dre ar bed, ha rei d’ezan hano Dioklesian , e vadoberour. D’ar mare-ze, ha dre urz Maximian, ar brezel a oa en e wasan eneb ar gristenien. Ar re-man, seul vras e veze ar poaniou o dije da c’houzanv, seul laouen e vezent. An impalaer a gounnare o welet an dra-ze, hag e sonjas ober d’eze gwasoc’h c’hoaz, o lazan aneze dre hirnez. Servijerien ar gwir Doue a oe kondaonet da labourat evel galeouaerien, evit darbar masonerien ar palez neve.\nNeuze e oe gwelet kristenien a bep oad hag a bep renk o tougen mein war o diskoa, pe staget ouz kirri evel loened, ha kaset a dôliou skourje, o charre trêz ha ra. Hed an de pen-da-ben, e renkent labourat dindan an heol bero, ha diouz an noz e vezent dastumet en toullou hudur ha tenval dindan an douar. N’o devoa ket hanter-voed da zibri, ha c’hoaz, peseurt bevanz ! Restajou ar re-all. Joa oa gante, koulskoude, gouzanv ar poaniou-ze, rak evit Doue hen grênt. O breudeur kristenien a c’hoantae o frealzi herve o galloud, hag en o zouez Syriakus, Largus ha Smaragdus. Dre guz, e teuent en noz d’o c’haout en o frizon hag e rannent etreze an aluzennou roët gant eur c’hristen pinvidik, Thrazon. O vezan klevet gant pebez aked ha gant pebez kalon vat e rênt o c’hefridi, ar pab sant Marsellin a roas da Zyriakus ha da Largus an urz a avieler.\nEun devez, unan eus ar re gosan en o zouez, Saturnin, a gouezas dindan e vec’h. Syriakus hag e vignoned hen zavas hag hen dougas gant respet en eul lec’h distro. An impalaer Maximian hen c’hlevas. Espern a reas Syriakus hag e zaou vignon ; — mat oant c’hoaz da labourat ; — mes o welet ne oa mui Saturnin hag eur c’hristen-all, Sisinnius, mat da netra, koz ha fall evel ma oant, e reas o zeuler er prizon. Arôk pell, an daou-man a oe galvet dirak al lezvarn. N’o devoa nemet eur respont : « N’hon deus biskoaz c’hoantaet netra gwelloc’h eget mervel evit rei testeni d’Hon Zalver Jezuz-Krist eus hon fe ! » Stlejet war ar marc’h-koat, o izili brevet a dôliou baz, o dent torret, o c’hostou devet, ne ouient lavaret nemet eur gomz : « Gloar d’ec’h-c’houi, Otrou Jezuz, da vezan grêt d’imp an enor da vezan ho testou. » Ar joa a bare war o zâl a verke skler e oa Doue e-unan ouz o c’hennerzi. Ouz o gwelet, ar grefier, Apronianus, a deuas d’en em gonvertisan ; daou eus ar zoudarded, Papias ha Maurus, a zisklerias : « N’eus ken Doue gwirion nemet Doue Sisinnius ha Saturnin. » Ar barner, en kounnar, a lakas troc’han o fenn d’an daou verzer kalonek. O c’horfou a oe dastumet gant ar beleg Yan ha sebeliet en douar Thrazon, war hent Salaria. An daou zoudard, barnet d’o zro evel kristenien, a oe lazet a dôliou skourje plom ; Apronianus a oe dibennet. O c’horfou, lezet war ar plas, a oe sebeliet gant respet gant ar beleg Yan. Maximian ne oa ket c’hoaz skuiz o lazan. N’en devoa ket ankouaet an avieler Syriakus hag e zaou gonsort. O frosez d’eze o zri ha da unan-warn-ugent-all ne zaleas ket da vezan grêt. Digaset a oent dirak Karpazius, eil prefed. Ar wech kentan ma oent galvet dirakan, unan eus ar gristenien, Crescentianus, a varvas epad ma oad ouz e vourrevi. E gorf, tôlet war ar ru, a oe beziet gant ar beleg Yan, en bered Priskilla, d’ar 24 a viz du 304.\nD’an deveziou kentan eus ar bla 305, e oe galvet ar re-all dirak al lez-varn. Ar barner a reas skuilh peg bero war benn Syriak ha dizaëlan e izili war ar marc’h-koat. Poan gollet ! Pa oe kontet da Vaximian ar pez a c’hoarveze, heman a roas urz d’o dibennan holl. O merzerenti a c’hoarvezas d’ar 16 a viz meurz 305, war hent Salaria, en liorzou Sallust. O c’horfou a oe sebeliet, eur pennad, demdost d’al lec’h ma oent bet merzeriet. Divezatoc’h, eur wreg kristen, Lusiana, a reas o digas gant enor en he douarou, war hent Osti, war-dro eul leo hanter diouz Rom. Al lec’h-ze a zo bet hanvet a-c’houde bered Syriakus.\nIneou an dud just a zo en dorn Doue, ha ne vefont ket gwasket gant anken ar maro. Da welet, e larvafed e vijent maro, ha koulskoude emaent en peuc’h. O foan zo bet berr ; o gopr a vezo bras.\nLevr ar Furnez III. 1, 2.\n↑ Les Thermes de Dioclétien. — An dismantrou aneze a weler c’hoaz hirie en Rom.\nAdtapet diwar « https://br.wikisource.org/w/index.php?title=Buhez_ar_Sent/1912/Sisinnius&oldid=38116 »\nKemmoù diwezhañ degaset d'ar bajenn-mañ d'an 4 Gou 2012, da 07:09.


(Adkaset eus Venelli)\nAn Unelli hag o amezeien en Arvorig\nAn Unelli, pe Veneli, pe c’hoazh Venelli (Οὐένελοι en henc’hresianeg) a oa ur ur bobl c’halian en Arvorig gwechall. O vevañ e oant el ledenez a zo anvet bremañ Cotentin, en norzh da bobl an Abrincatui hag er c’hornôg d’al Lexovii. Hervez Ptolemaios e oa Crociatonum kêr-benn ar Veneli, met n’eur ket sur pelec’h e oa ar gêr-se.\nMeneget int gant Julius Caesar e-barzh De Bello Gallico , e-kichen pobloù all eus Arvorig, evel ar Weneted, an Osismied pe ar Guriosolited. Sujañ a rejont da Publius Licinius Crassus e 57 kent JK ; met e 56 kent JK e voe ret kas un armead Romaned adarre a-enep an Unelli o doa graet emglev gant pobloù all eus Arvorig, Weneted, Kuriosolited, Lexovii, Aulerci Eburovices... Quintus Titurius Sabinus a oa e penn tri lejion soudarded roman, a-dal d’an Unelli ha d’o amezeien. Renet e oa ar C’halianed gant Viridovix. Kontañ a ra Julius Caesar penaos e voe faezhet ar C’halianed pa glaskjont tagañ kamp ar Romaned. Lazhet e voe kalz anezho ha nebeud a zeuas a-benn da dec’hout rak ar varc’heien roman.\nGant an Unelli e voe kaset un armead 6000 den da emgann Alesia e 52 kent JK.\n↑ Commentarii de Bello Gallico levrenn II, 34 & levrenn III, 11\n↑ Commentarii de Bello Gallico, Levrenn III, 17—19\n↑ Commentarii de Bello Gallico, levrenn VII, 75\nAdtapet diwar « https://br.wikipedia.org/w/index.php?title=Unelli&oldid=1723643 »\nKemmoù diwezhañ degaset d'ar bajenn-mañ d'an 22 Her 2016, da 16:52.


Emission Gouel an Erer Kozh 2018\nTOUTES LES ÉMISSIONS DE RADIO BRO GWENED\nGouel an Erer Kozh 2018 : devezh ar sul\nAn Erer Kozh, brasañ gouel sonerezh e bro C'hall, a vez …\nGouel an Erer Kozh 2018: devezh ar sadorn\nErer Kozh 2018: lañset eo ar gouel!\nSetu un abadenn àr-eeun hag Karaez, kaset get animatouri…\nvous proposent l'émission\nUn abadenn kaset àr-eeun hag Karaez get skipailh RKB RBG ha Radio Kerne, ha 4 lisead hag Karaez get o kelennerion. An abadenn a zo bet skignet bemdeiz hag ar gwener beteg ar sul d'anderv.\nTous les horaires de diffusion de l'émission Gouel an Erer Kozh 2018\nDernière émission 22.07.2018\nAvec : Yann-Ildut Galliou, Tangi an Dreo, Maina, Jeanne, Jeanette, Dewi, Glanon, Jonathan Dour, Jean-Daniel Bourdonnay, Jérome, Viviane, Mathew Spikes, Loeiz Salomon, Maelan Joubin\nAn Erer Kozh, brasañ gouel sonerezh e bro C'hall, a vez e brezhoneg evit un eurvezh, gant an abadenn radio war-eeun deus ar gwener d'ar sul.\nEn trede abadenn, savet d'ar sul, e vez klevet :\nKlevet vo, ouzhpenn ali buhezerien an abadenn war c'houel 2018 an Erer Kozh, hini un arvestourez, Glanon, bet aterset gant Maina ha Jeanette. 12'\nAr raktres Nokken, etre ar pevarad breizhad Dour-Le Pottier, brudet mat bremañ gant o sonerezh kerden ar-nevez, ha div ganourez skandinavia. Aterset eo Jonathan Dour gant Enora Molag. 14'\nJean-Daniel Bourdonnay a zo perzh e skipailhad programmiñ leurenn Gwernig dibaoe ma zo deuhouti. Gantañ vo dizoloet an arzhourien bet dibabet evit ar sulvezh. Gouelet vo war sonerezh ar strollad Yüma deus bro Dunizia. 23'\nKendalc'het eo Yann-Bêr Gwiader d'ober tro tachenn ar gouel da glask war lec'h tud a youll-vat. En em gavet eo gant Viviane ha Jérome, a far krampouz evit ar gevredigezh « Aksion, Justis ha Peoc'h ». 32'\nMathew Spikes eñ n'eo ket paotr a youll-vat. Implijet eo e pad div sizhunvezh gant an Erer Kozh evit ober war dro a bep seurt traoù, evel ma vo lavaret gantañ deus mikro Yann-Ildut Galliou. 38'\nNo Land a zo ur raktres sonerezh savet gant ar son-aozer bro Roazhon Olivier Mellano. Goulennet 'n eus digant sonerien bagad Saozon (Cesson) seniñ un doare sonerezh ar-nevez, asambles gant ar c'haner Brendan Perry. Loeiz Salomon, talabarder er bagad a hell preg deus ar raktres-mañ deus mikro Tunvezh Wlagen-Grandjean. 43'\nMaelan Joubin a oa er gouel evit lakat brezhoneg war dachenn ar Erer Kozh, asambles gant ar gevredigezh DAO. Aterset eo bet gant Dewi ha Jeanette. 52'\nUn abadenn kinniget gant Radio Kreiz Breizh, Radio Bro Gwened ha Radio Kerne.\nTunvezh Gwlagen TGG\nJean-Pierre Le Guyader : sur tous les terrains où mène le breton !\nEnora Molac Enora est née à Ploërmel, dans le pays Galo.\nAdore porter des charentaises et faire des gâteaux.


(Adkaset eus Ho Chi Minh)\nHo Chi Minh e 1946\nHo Chi Minh, sturier Riez Werinel Viêt-nam, a renas e-pad bloavezhioù ha bloavezhioù ur stourm evit dieubiñ e vro. Moan ha bresk da welout, en devoa daoulagad lugernus hag ur barv gloev. Meur a vicher a reas en e yaouankiz : mevel, skaoter-listri, keginer, skolaer ha luc'hskeudenner a-raok dont da vezañ un emsaver direpu hag un irienner difaezhus. Anavezet mat e oa dija pa oa c'hoazh Mao Zedong ul levraoueger divrud e Peking, ha bevañ a reas koshoc'h eget Stalin, Gandhi ha Nehru. Betek dibenn e vuhez e stourmas evit dieubiñ e vro d'un oad m'o doa tud evel Sukarno ha Ben Gourion kuitaet ar stourm politikel. A-raok bezañ bet krouer gwirion ar Strollad komunour indezsinat a zeuas da vezañ ar Viet-minh, ha krouer an emsav Lao Dong (Emsav al labourerion) e oa bet ivez ezel eus eus ar Strolladoù komunour gall, rusian ha sinaat. Evel un "apparatchik" etrevroadel, e oa boas d'en em dreuzwiskañ, un deiz gant soutanenn velen ur manac'h boudaat hag un deiz all gant lifre reut un ofisour eus an 8vet lu komunour sinaat. Dic'hallus eo kontañ e holl anvioù faos : ne gemeras an anv HO CHI MIN - " an hini a ro sklêrijenn" nemet e 1946 pa grogas ar gouvrezel a-enep d'ar C'hallaoued.\nTi-kañv Hô Chi Minh\n2 E chomadenn en Europa\n3 Mont a ra e-barzh ar Strollad Komunour\n4 Ur gadoniezh nevez\n5 1928 : Distro d'ar Reter Pellañ\n6 Miz c'hwevrer 1941 : distro d'e vro 50 vloaz war-lerc'h\n7 1954 : Sinadur ar peoc'h. Deroù Dizalc'hiezh Viet-Nam\n10.1 Pennadoù stag\nOrin ha bugaleajAozañ\nHO a voe ganet er rannvro Nghe-An, dres e hanternoz ar seîtekvet kensturienn a droc'he ar Viêt-nam e div riez, en ur gompezenn reuzeudik, dreisttudet, gwrizias e-doug an hañv, beuzet a-hend-all dindan ar glaveier ha gwastet alies gant ar c'horventennoù. Er rannvro-se e tarzhas en 8vet kantved un emsavadeg a-enep d'an aotrouniezh sinaat hag ar rener anezhi, ur c'houer anvet MAE HAC DE a lakaas war e benn ar gurunenn a impalaer. En hevelep rannvro e krogas 700 vloaz goude ur brezel dieubiñ a-enep da Sinaiz renet gant an impalaer LE LOI. En hevelep lec'h c'hoazh e stagas ar vandarined viet-namat, e dibenn an XIXvet kantved, da irienniñ a-enep d'an drevadennerion c'hall. E-touez ar vandarined-se e oa NGUYEN SINH HUY unan eus ar re zesketañ. Digalonekaet gant c'hwitadenn ar birvilh broadel e-touez an dud desket a-enep d'ar C'hallaoued e 1888 e teuas en-dro d'e vro c'henidik, Kim Lien, e pastell-vro Nan Dan eus rannvro Nghe-An. Eno e voe ganet d'an 19 a viz Mae 1890 unan eus e vibion a voe anvet NGUYEN THAT THANH. Desavet e voe ar paotrig, hervez pezh a skrivas diwezhatoc'h ur c'hargiad gall "en un aergelc'h a c'hwervoni, gourvenn, droukrañs ha kasoni a-enep da Vro-G'hall." Dija pa oa skoliad e klaskas ar paotr yaouank atizañ e gamaladed a-enep d'ar C'hallaoued. En abeg da se e voe lakaet er-maez eus ar skol hag ez eas d'ul lise all e Vinh. Kaset kuit e voe adarre ha diwar neuze ez eas tre er kelenndi Quoc-Hoc e Hue, ur skol-arnod e-lec(h e veze kelennet an danvezioù skol dre ar vietnameg hag ar galleg. Chom a reas pevar bloaz e kêr Hue hogen kuitaat a reas ar c'helenndi hep skrid-testeni ebet. Skolaer e voe neuze e-pad ur frapadig e Phan-Tiet, ur gêr besketaerion ha goude-se ez eas da Saigon evit klask fred war ul lestr gall. Se a c'hoarveze e 1911 hag ar paotr yaouank a save war vourzh neuze en devoa 21 bloaz hag a veze graet BA anezhañ.\nE chomadenn en EuropaAozañ\nLabourat a reas eta evel darbarer war ar mordreizher Latouche-Treville a veaje etre Marseille hag Indez-Sina. Gopr a gavas war-lerc'h war listri all ha gweladenniñ a reas evel-se porzhioù amerikan evel Boston ha New York. Goude bezañ en em gavet er Reter nesañ hag en Afrika an Hanternoz e savas ur flemmskrid a-enep dT ar veliezh trevadennel dindan an talbenn : "Le procès de la colonisation française" hag ur flemmskrid all a-zivout stad ar vorianed en Amerika ; "La race noire" e-lec'h e tage kriz ar Stadoù-Unanet. Un nebeut mizioù kent ar brezel bed kentañ e reas HO e annez e Londrez,o kavout da c'hwel ar vicher a skaoter-loaioù ha goude~se keginer ha gwastellour en ti-debriñ pompadus Carlton-Hotel, dindan renerezh ar "chef" brudet Escoffier. D'ar mare-se e kendalc'he da gas da benn e stummadur politikel oc'h heuliañ gant evezh emzispleg an dispac'h en Iwerzhon, o- pleustriñ emvodoù Fabianiz hag o kejout gant Azianed all. Emezellañ a reas en un aozadur damguzh a oa anvet Lao Hong Hoi Ngai ("Labourerion tramor) hag e 1917 e treuzas mor Breizh d'en em staliañ e Bro-C'hall. Ar brezel bed a bade abaoe tri bloaz ha kalz a virvilh a oa er vro. Dispac'h Bro-Rusia a vroude ar speredoù, dreist-holl e-touez ar sokialourion c'hall hag an divroidi aziat e Paris. HO a gemeras un anv-brezel nevez : Nguyen Ai Quoc (Nguyen ar brogarour). Degemeret e voe er Strollad sokialour gall ha daremprediñ a reas Jean Longuet, unan eus ar renerion a oa mab bihan Karl Marx. Pennadoù a skrivas ivez e kelaouenn ar Strollad, ar "Vie ouvrière". Ur vicher nevez en doa kemeret e Paris, eilaozer luc'hskeudennoù. Kavout a reer er gelaouenn "La Bretagne Communiste" bruderezh lakaet gantañ da gaout arvalion.\nMont a ra e-barzh ar Strollad KomunourAozañ\nAr brezel bed kentañ a oa sellet gant Europiz evel ur brezel etre-riezel hogen da bobloù an Trede bed a neuze en em ziskoueze evel "ur brezel diabarzh europat, hag ar brezel diabarzh-se a verke diskar Europa". Ho a gredas e oa gwirion Wilson, Sturier ar Stadoù-Unanet pa gomze eus gwirioù ar pobloù da zivizout o unan o zonkadur. E gwirionez ne soñje Wilson nemet er pobloù gwenn. Dipitet bras e voe neuze ar brogarour yaouank e 1919 da geñver kendalc'h ar peoc'h e Versailhez pa nac'has an holl teurel evezh ouzh e c'houlennadenn a eizh poent evit emrenerezh ar Viêt-nam. Kompren a reas neuze e ranker arveriñ an nerzh evit gounit un dra bennak. Splann e teuas kement-se da vezañ da vare 18vet kendalc'h ar strollad sokialour gall e Tours e 1920, pa voe breutaet diwar-benn an hent da zibab evit ober ar reveulzi sokialour. Ar "c'hamalad kannad indez-sinat" a gemeras perzh er vreutadeg a zisoc'has da gimiad ar sokialourion a oa a-du gant implij ar feulster : ar re-mañ a grouas neuze ar Strollad komunour gall, ezel eus an trede Etrevroadelenn. Un emsaver komunour oberiant-tre e teuas HO da vezañ d'ar mare-se. Gant arc'hant kaset eus Moskov e krouas HO un talbenn : "An unvaniezh etretrevadennel" a embannas bep miz betek 1926 ur gelaouenn a oa he zitl : "Le Paria". Evit ar wech kentañ ez eas da Voskov e 1923 ha dont a reas da vezañ un den a bouez e poellgor Su-Reter Azia er C'homintern, Evit c'hoari e roll politikel a atizer komunour e voe kaset da Ganton, e Su-Sina., e-lec'h edo o chom ar jeneral Tchang Kai-chek, kuzuliet gant ar Rusian Borodin. Ho a voe anvet jubennour ar mision soviedel hogen se ne oa nemet un digarez evit e labour gwirion : kejout gant Viet-Namiz o chom e Sina.\nUr gadoniezh nevezAozañ\nLevezonet e voe HO d'ar mare-se gant un darvoud a c'hoarvezas neuze. Ur Viet-namad yaouank, Pham Hong Thai, a daolas ur vombezenn war gouarnour-meur Indez-Sina, Martial Merlin, pa zeuas da Ganton. An arnod drouklazh a c'hwitas hag HO a gomprenas "ne c'helle ket an dispac'h trec'hiñ dre zrouklazhañ gouarnourion hogen, kentoc'h, dre sevel un emsav politikel kreñv". E 1925 e krouas HO ha daou Viet-namad all o vevañ e Kanton "Viêt-nam thang nien cach hong dong chi hoi" ("Kevredigezh an dispac'herion viet-namat yaouank"). Kemer a reas un anv nevez : Son Plan Tcho, Hervez pezh a skrive en amzer-se e oa e gadoniezh neuze, gounit da gentañ youl-vat an holl renkadoù evit diazezañ un demokratelezh bourc'hizel ha da c'houde sevel ar gevredigezh sokialour. An aozadur a gasas Viet-namiz en dro d'ar Viêt-nam evit tuta er skolioù, er mengleuzioù, er plantadurioù hag er c'hêriadennoù. Unan eus an emsaverion gentañ el labour-se e oa mab ur mandarin galloudek e lez impalaerel Hue, neuze dindan "gwarez" ar C'hallaoued. An den-se, Pham Van Dong, a zeuas da vezan letanant feal HO ha diwezhatoc'h mavdiern kentañ Riez werinel ar Vietnam. En hevelep amzer e kendalc'he HO da stummañ Viet-namiz e Sina. Ret e voe dezhañ tec'hout pa voe torret an darempredoù etre Tchang Kai-chek hag e guzulierion rusian. Ar gomunourion sinaat a voe lazhadeget hag HO a zeuas a-benn da dizhout Moskov. Eno e kemeras perzh en ur c'hendalc'h enep-impalaerel, a-gevret gant Nehru hag ar broadelour indoneziat, Mohammed Matta.\n1928 : Distro d'ar Reter PellañAozañ\nChom a reas e Norzh-Reter ar Siam, treuzwisket e manac'h boudaat, o prezeg an dispac'h da Viet-namiz o chom er vro-se. E anv a oa neuze Chin ha meskañ a rae e gelennadurezh politikel gant koñchennoù diwar-benn ar speredoù hag an tasmantoù azeulet gant tud ar vro evit o zizhout gwelloc'h. Darvoudoù a bouez a c'hoarveze en Indez-Sina d'ar mare-se. Gant diorren ar plantadurioù, ar mengleuzioù hag an hentoù-houarn e kreske niver ar vicherourion hag ar re-se a zifrete a-enep d'ar galloud gall. Hogen, dre ziouer a rener gwirion e tarzhas e teir lodenn al luskad komunour a oa o tiwan en o zouez, pep kostezenn o werzhañ ar re all. HO a zegemeras urzhioù digant Moskov evit herzel ouzh an dïzurzh-se hag unvaniñ an emsav komunour viet-namat. Dre ma oa re zañjerus evitañ dont endro d'ar Viêt-nam ez eas HO da chom e trevadenn saoz Hong-Kong hag e pedas holl renerion an emsav viet-namat da zont d'en em vodañ eno. E miz c'hwevrer 1930 e voe dalc'het en Hong-Kong unan eus souezhusañ emvodoù politikel bet dalc'het biskoazh e nep bro. Evit parrat ouzh ardoù an danvez spierion e kavas gwell ar gendalc'hidi en em dolpañ e sportva meur Hong-Kong e-pad ur gevezadeg vell-droad. E-kreiz youc'hadegoù an engroez e voe aozet ar strollad komunour indez-sinat. E 1930 e krogas ar gouerion en hanternoz ar vro da enebiñ ouzh ar C'hallaoued ha bez e voe taolioù-dispac'h e-touez soudarded viet-namat al lu trevadennel. Mouget e voe an emsavadeg-se en un doare kriz meurbet : bombezet e voe kêriadennoù ha dibennet renerion. A-gevret gant emsaverion all e voe bac'het PHAM VON DONG en enezenn Paulo Condore, er Su. HO a chome bepred en Hong Kong dindan an anv Tong VAN SO a voe kendaonet d'ar marv dre zesfailh hag ar C'hallaoued a c'houlennas an ezdaskoradur anezhañ digant ar Saozon. Ar re-se a bakas HO hogen ne asantjont ket d'e dreuzreiñ d'ar C'hallaoued. Neuze e steuzias HO hag e varv a voe kemennet gant ar c'helaouennoù komunour dre fazi pe dre widre. Ur c'hounlid a voe aozet e Moskov en e enor geint studierion viet-namat. Betek 1945 e nac'has ar c'herreizh gall krediñ e oa distroet HO da Indez-Sina evel ma oa bet diskuliet gant testoù. Evit paotred ar c'herreizh gall e oa marvet HO en Hong-Kong etre 1931 ha 1935. E-pad ar bloavezhioù-se e veajas HO en dro da Chang-Hai en ur zapremprediñ komunourion gozh eno. Diraez a reas Vladivostok ha treuziñ a reas penn-da-benn Siberia betek Moskov. Hogen dre ma oa deuet a-benn da dec'hout a dre krabanoù ar C'hallaoued a-drugarez d'ar Saozon e voe sellet outañ gant disfiz e Moskov hag e 1935 e kollas e sez e poellgor-kreiz an Etrevroadelenn gomunour. Pezh a welas e Moskov dindan ren Stalin a feukas anezhañ. Test e voe d'ar spurjoù bras ha da brosezoù heugus e-lec!h e voe ur "bern eus e gamaladed barnet d'ar marv pe d'an harlu. Desevet e voe c'hoazh p'en em glevas an diktatour gant "riezoù trevadennel ar C'hornog" e-lec'h stourm a-enep dezho. Evelato ne gollas ket e vuhez e-kreiz an holl spurjoù dre ma ne roe ket ar Rusianed kalz a bouez dezhañ ha goude bezañ chomet pevar bloaz en Unaniezh Soviedel e eas en-dro da Sina e 1938. Ar gomunourion hag ar vroadelourion o doa graet un emglev evit en em gannañ a-gevret a-enep d'an alouberion japanat. Anvet e voe komiser politikel en ur rujumant broadelour sinaat. Ar pep pouezusañ evitañ a oa eveljust, dieubidigezh e vro. Bez e oa gantañ e 1940, PHAM VAN DONG, e skoazeller a fizians, ha Vo Nguyen Giap, bet kelenner war an istor a-raok dont da "benngadour ar Viet-minh ha trec'hour Bien Bien Phu". Faezhidigezh ar C'hallaoued gant luoez Hitler ha gourdrouz Japaniz en Indez-Sina a roas da Ho ha d'e gamaladed an dro da gregiñ er stourm broadel e diabarzh ar vro.\nMiz c'hwevrer 1941 : distro d'e vro 50 vloaz war-lerc'hAozañ\nE-pad ar goañv o doa e zalc'hidi aozet ur 'rannbarzh dieubet' e rannvro Cao Bang, war harzoù Sina. HO a gavas eno ur c'hev bras ma kempennas ennañ e benn-karter. Rakwelout a rae faezhidigezh ar C'hallaoued gant Japaniz ha goude-se faezhidigezh Japaniz gant ar gevredidi (Stadoù-Unanet, Unaniezh Soviedel h.a,). War zaou ziviz e c'belle ar gomunourion leuniañ goulloder politikel ar vro : kaout ur skoazell ledan-tre a-berzh ar boblañs ha sikour ur vro estren. Ar vroadelourion sinaat a oa an nerzh skorañ tostañ. En abeg da se e kavas da HO ne c'helle ket an emsav bezañ komunour a c'houez d'an holl. Krouet e voe un talbenn ennañ kouerion, micherourion ha zoken "perc'henned brogar". An talbenn-se a voe anvet "Vietna Doc Lap Dong Minh", strishaet e Viet-Minh. Divizet e voe ober eus deiziad ganedigezh HO - 19 a viz Mae, HO en devoa 50 vloaz -deiziad kefridiel diazezadur an talbenn. E miz Gouere 1942 e teuas endro da Sina evit goulenn skoazell Tchang Kai-chek a-enep da Japaniz. Treuziñ a reas harzoù Sina oc'h en em dremen evel kelaouenner hogen harzet e voe gant ur penn-brezel lec'hel a gemere anezhañ evit ur c'homunour pe ur spier gall. Tremen a reas ur bloavezh karc'har, o vont eus un toull-bac'h d'egile, chadennet e zivc'har. E-pad an amzer-se e skrive barzhonegoù diouzh giz mandarined kozh an Annam, evel "Ar c'horf a zo bac'het hogen ar spered a zo dieub". Divac'het e voe a-benn ar fin ha pa gejas gant Tchang Kai-chek ez asantas hemañ da reiñ d'ar Viet-Minh 100.000 dollar bep miz evit paeañ mizoù-brezel stourm Vietnamiz a-enep da Japaniz. Bez e oa tabutoù e diabarzh an emsav vietnamat. Tud 'zo evel VO NGUYEN GIAP a oa ali e 1944 e ranked kas diouzhtu war-raok un emsavadeg hollek renet gant ar gomunourion hogen HO a sonje ne oa ket deuet c'hoazh ar poent. Goulenn a reas digant GIAP strivañ muioc'h da stummañ frammoù politikel, tuta, gourdonan ha kenteliañ emsaverion armet. Kregiñ a reas Giap ivez da grouiñ kreizennoù e pastelloù-bro digevannez evit ar gouvrezel da zont. Chomet e oa ar mererezh gall e-pad an dalc'hidigezh japanat, evel ur mererezh a vargodennoù" hag e miz Meurzh 1945 e tivizas ar C'hallaoued en Hanoi kas soudarded da ziskar kreizennoù GIAP. Hogen ar bagadoù soudarded-se a voe harzet gant Japaniz a saveteas ar Viet-ninh evel-se, hep fellout dezho. En amzer-se îvez e voe darempredoù etre ar Viet-Minh hag an Amerikaned dre ma oa Japaniz an enebour boutin. E 1945 ez embannas ar Viet-minh ur steuñv politikel didaer meurbet, o c'houlenn dilennadegoù evit ur parlamant indez-sinat, un doare emrenerezh dindan ar gouarnour gall ha prientidigezh ar frankiz klok dre bazennoù gorrek. Kaset e voe ar steuñv-se da Baris da c'houarnamant De Gaulle, ennañ komunourion. Digalonekaus e voe respont Paris evit ar vroadelourlon vietnamiat. Kinnig a rae ar C'hallaoued ur c'hevread eus pemp stad indez-sinat : Kambodj, Laoz, ha teir lodenn eus ar Viêt-nam, Tonkin, Annam ha Cochin-sina. N'o doa ket disoñjet lavar-stur kozh ar Romaned i "Rarinan evit ren", a soñjas meur a hini. Ne asantas ket Vietnarniz d'ar raktres-se hag e miz Eost 1945 e krouas ar Viet minh ur poellgor-dieubiñ a c'halvas ar boblañs d'en em sevel a-enep d'ar C'hallaoued goude faezhidigezh Japaniz. Dalc'hidi ar Viet-minh a aozas displegadegoù bras e Hanoi, a droas da ensavadegoù a-enep d'ar C'hallaoued o chom e kêr. E Hue, Bao Dai, an impalaer mignon d'ar C'hallaoued a roas e zilez. Er su, e Saigon, e voe kemeret ar galloud gant Tran Van Giau. Anavezet eo an darvoudoù a zo o'hoarvezet abaoe evel "dispac'h miz Eost". Ret eo lavarout evelato ne gemeras ket perzh er birvilh-se ar pep brasañ eus Viet-namiz. Ur skrivagner viet-namat a skrive d'ar mare-se e veze sellet ouzh HO gant ar vroadelouricn evel ouzh ur c'horonal sinaat. HO avat a zeuas tre e kêr Hanoi e dibenn miz Eost ha d'an eil a viz Gwengolo e tisklerias frankiz ar Viêt-nam. E brezegenn a grogas gant ur frazenn eus Diskleriadur Frankiz Amerika en 18vet kantved : "An holl dud a zo ganet gant gwirioù ingal..." E gwirionez e oa ar Viêt-nam pell diouzh bezañ dieub. Bez e oa soudarded sinaat en hanternoz, soudarded saoz e Saigon, hag ul lu gall renet gant ar jeneral Leclerc o tont eus Bro-C'hall. E-touez ar vroadelouricn e oa darn a-du gant ar frankiz klok diouzhtu ha re all a felle dezho skoulmañ un emglev gant ar vroadelourion sinaat. Forzh penaos e oa ret en em glevout gant ar C'hallaoued. Diaes kenañ e oa, dre ma oa o c'hannad e Hanoï, Jean Sainteny, a-du evit en em glevout gant ar Viet-Minh met o c'homiser-meur e Saîgon a-enep groñs dre ma kave dezhañ e oa tu da adsevel ar galloud trevadennel en Indez-Sina. E miz Meurzh 1946 e sinas HO ur feur-emglev a aotree al lu gall da chom er vro e-pad pemp bloaz en eskemm eus anaoudegezh an emrenerezh gant Bro-C'hall. D'an 31 a viz Mae ez eas HO da Vro-C'hall evit sînañ ar feur diwezhañ. Pezh a zegoueshas da heul a voe reuzius. E Bro-C'hall ne oa d'an ampoent gouarnamant ebet. D'ar c'hentañ a viz Mezheven 1946, an deiz war-lerc'h disparti HO diouzh Paris e voe torret an emglev gant Thierry d'Argenlieu e Saigon : diskleriañ a reas Republik dieub Kochin-Sina er Su. Dizoloet en doa HO ivez e oa deuet e gamaladed kozh eus ar Strollad komunour gall da vezan ken trevadennelour ha ken impalaerelour hag ar bolitikerion c'hall eus an tu dehoù, hervezañ. Maurice Thorez, sekretour-meur ar Strollad komunour gall, a zisklerias "ne felle ket dezhañ bezañ kiriek da ziskar ar 'vezañs c'hall en Indez-Sina,.." Tamm ha tamm e voe dilezet an emglev. E Hanoi e oa muioc'h mui a stokoù etre soudarded ar Vietminh hag ar soudarded c'hall. D'an 23 a viz Du 1946 e voe bombezet porzh Haïphong gant ar C'hallaoued, o lazhañ 6.000 den, a-hervez evit parrat ouzh un irienn. Un nebeut sizhunvezhioù war-lerc'h e voe gwallaozet tredanvaoù gall ha soudarded ar Viet-minh a dagas ar gwarnizonoù gall. E dibenn 194ô e oa deuet ar brezel da vezañ didec'hus hag HO a zisklerias neuze d'ur Gall : "C'hwi a c'hell lazhañ dek deomp evit unan deoc'h hogen daoust da se e talc'himp ha trec'h e vimp en diwezh." E miz Meurzh 1947 e sinas Maurice Thorez ar c'hemmennadur stadel evit ober brezel d'ar Viet-Minh. En hevelep koulz e c'hourdrouze De Gaulle e vefe lakaet da dremen dirak uhel-lezvarn ar Stad neb a vefe kiriek da goll un tamm eus an diriegezh dalc'het gant Bro-C'hall. Fazioù diniver a-berzh ar C'hallaoued a atizas ar vroadelouriezh vietnamat.\nAr brezel gwadus a badas seizh vloaz. Goude o zrec'h war luoez Tchang Kai-chek e c'hellas ar gomunourion sinaat skoazellañ Vietnamiz tra ma oa sikouret ar C'hallaoued gant an Amerikaned. Dre vras, koulskoude e voe gounezet an trec'h en diwezh gant ar Viet-Minh e unan.\n1954 : Sinadur ar peoc'h. Deroù Dizalc'hiezh Viet-NamAozañ\nD'ar 7 a viz Mae e voe trec'het da vat kamp Điện Biên Phủ. An deiz war-lerc'h e voe dalc'het emvodoù evit ar peoc'h e Genev. Ar Rusianed, na felle ket dezho kaout trubuilhoù hag a c'hoantae e c'hwitfe arnod ar C.E.D. ("Kumuniezh difenn Europa"), a asantas da rannadur ar Vietnam. Hô Chi Minh a gemeras neuze penn Republik Gwerinel Viêt Nam (Hanternoz Viêt Nam) hag en em roas d'ar stourm adunanin e-tal Ngô Dinh Diêm a ren Republik Kreisteiz Viet Nam gant sikour an Amerikaned.\nRet e voe da HO ivez asantiñ gant ar bromesa e vefe dalc'het dilennadegoù e 1956 evit adunaniñ ar vro. E 1956 avat ne reas netra ar Rusianed hag e 1957 e kinnigjont degemer an daou Viêt-nam er Broadoù Unanet, pezh a dalveze darbenn da vat rannadur ar vro, HO a seblantas plegañ ha strivañ a reas gant e c'houarnamant da greñvaat ha da ziorren an hanternoz. Diaesterioù en devoe gant ar gefredourion frankizour a voe spurjet a-benn ar fin hag ivez evit kas da benn adaoz ar gladoù. E bolitikerezh gounezerezhel a voe tost da zevoudañ un emsavadeg e-touez ar gouerion a-enep d'ar renadur komunour. A-c'houdevezh e krogas da harpan ar Viet Cong a-zevri, da lavarout eo a-enep republik ar c'hreisteiz. Klask a reas mirout ar c'hempouez être Moskov ha Peking. Pa grogas an Amerikaned da vombezañ an hanternoz e c'houlennas sikour digant ar Rusianed ha Sinaiz war un dro en ur glask chom dishual diouzh an eil re koulz ha diouzh ar re all. Pismiget e voe emzalc'h Mao-Tse-Toung gant ar gomunourion vietnamat dre ma n!en devoa mui rener-meur Sina "darempred ebet ken gant ar bobl." Seurt tamall ne c'helled ket ober da HO. Tud a lavar e respontas un deiz d'un den a c'houlenne outañ perak ne embanne ket e oberennoù evel levier Sina : "Ar Sturier Mao, emezañ, en deus pleustret war danvezioù ken niverus ma ne chom mui netra din da lavarout..." Er bloavezhioù diwezhan ne gemere mui perzh e melestradur an aferioù pemdeziek ; un tredeog e oa kentoc'h etre kostezennoù ar politburo. Bezet pe vezet, betek ar penn ez eo chomet ur monumant bev eus ar vrogarouriezh vietnamat. Deiz-ha bloaz e varv a vez lidet dan eil a viz Du.\nE anv en deus servijet da envel kêrbenn ar c'hreisteiz, Saigon, goude trec'h ar gomunourion war an amerikaned e 1975.\nTimbr vietnamat, 1954, Georgy Maximilianovich Malenkov, Hồ Chí Minh ha Mao Zedong\nTimbr DDR, 1970\nTimbr soviedat, 1990\nYann Morvan, Buhez ur brogarour dreistordinal, Imbourc'h 1970 p. 44-50.\nAdtapet diwar « https://br.wikipedia.org/w/index.php?title=Hồ_Chí_Minh&oldid=1894272 »\nDernière modification le 7 C'hwe 2021, à 09:15\nKemmoù diwezhañ degaset d'ar bajenn-mañ d'an 7 C'hwe 2021, da 09:15.


Pajenn:Catechis, 1817.djvu/254 - Wikimammenn\nret a beden, a binigen, a c’hlac’har hac a resi gnation da volontez Doue : ar pez a discoe ne dleer quet gortos ar momet divezàn evit en receo, mæs en goulen, mar deo possubl, en queit a ma zomp en on anaoudeguez vad. Ar c’hlanvour a dle quent an Nouen, laquaat urz en e affero temporel, ma n’en deus-àn deja groet ; enpad an Nouen ober acto a gontrition voar an oll bec’hejo cometet dre ar squiencho naturel, ancouat treo ar bed-màn ha songeal en eternite. An asistantet prosternet d’an douar, a bedo evit an den clanv, en ur songeal serieusamant peguen neubeut e tleomp contàn voar ar vuez bresant hac ar mado perissabl eus ar bed-màn. Evurus ar c’hristen armet er momet divezàn a groas J. C. e Redampteur ha prest da vezàn e Varner. Ah ! peguen douç eo dezàn unissàn e boanio gant re on Salver, ho sanctifiàn dre ar guel eus ar grucifi da beini e poco gant carantez, ha mervel entre divrec’h J. C. ! An drouc-speret o velet ar sign adorabl eus on Redamption a deu d’en em retiràn evit lezel da jamæs ar c’hristen entre daouarn e Doue. Na eller receo ar sacramant-màn nemet dre Veleyen catholiq.\nAn Urz a so ur sacramant instituet gant J. C. dre beini an hini en receo a so consacret specialamant da Doue, hac a receo ar pouar hac ar c’hraç da exerci certen fonctiono sacr. Bezàn so seiz Urz : Porger, Lenner, Conjurer, Douguer golo, Soudiacr, Belec, Escop. An escopiach eo perfection ar veleguiach, hac a imprim ur c’haracter nevez. Ar fe a disq dimp penaus an Esquibien a so Superioret d’ar Veleyen. Non-obstant an Urzio differant-se, n’en deus nemet ur\nAdtapet diwar « https://br.wikisource.org/w/index.php?title=Pajenn:Catechis,_1817.djvu/254&oldid=118150 »


> Rouedad uhelgas a wiennoù optikel\nEmañ Kêr Wened oc’h emouestliñ e kudennadur an uhelgas, ha dibabet he deus seveniñ un danframm gouzañv evit ar c’hehentiñ elektronek uhelgas (gouhinoù ha gwiennoù n’int ket gweredekaet). Er pleustr e talvez ar raktres-se kement hag astenn ar rouedad zo anezhi, hag a zarempred lod ensavadurioù kêr dija.\nN’em laka ket Kêr Wened da oberataer servijoù, da verour danframm pellgehentiñ (meradur eeun) ne lavaromp ket. A-bouez ur pennwir feurmiñ, e vo digor ar wienn optikel d’an embregerezhioù publik pe prevez o deus c’hoant da gevreiñ o lec’hiennoù etreze, ha d’an oberataerien a c’hello hec’h implijout da ginnig kas uhel-kenañ d’o arvalien.\n1,2 million a euroioù e tlefe koustiñ sevenidigezh ar rouedad suraet-se, dezhi 39 km. Gant al linenn, stummet evel ur boukl, e vo darempredet an ensavadurioù foran pennañ (kêr, kumuniezh tolpad-kêrioù, kuzul-departamant ar Mor-Bihan, Skol-veur Kreisteiz Breizh…), al lec’hioù m’emañ an oberataerien, hag implijerien ar rouedad rannvroel Megalis (ospitalioù, Rannvro, ESSM, KROSS, Ensellerezh an akademiezh…) hag an darn vrasañ ag an takadoù obererezh.\nUr gwir venveg diorren armerzhel eo ar rouedad-se. Ganti e sacho hon tachennad muioc’h a dud c’hoazh hag e c’hello Gwened en em gavout, àr an dachenn-se, e live kêrioù bras Frañs.


Chronique du Père Job an Irien : Dour / de l'eau - Ar Gedour\nAccueil>Culture / Sevenadur>Nourriture spirituelle>Chronique du Père Job an Irien : Dour / de l’eau\nEflamm Caouissin il y a 3 semaines\tRéagissez et donnez votre avis ! 429 Vues\nO soñjal e kement-se eo deuet war va spered va emgav kenta gand an Tad Padraig o’Fiannachta diwar-benn speredelez kristenien Bro-Iwerzon. E Ballyvourney e oa. Fellet eo bet dezañ diskouez din al lec’h, e-kichenn ar gêriadenn, ma teu an dud da enori ha da bedi santez Gobnaït, eul leanez euz ar 6ved kantved. Eun delwenn anezi a zo eno hag, e-kichenn, eur feunteun. Izelloc’h, er vered, ema he bez dindan eun dorgennig. «An dud a deu amañ d’ar pardaez, hag e lavaront o chapeled, hag evid echui e teuont beteg ar feunteun da eva euz an dour» eme Padraig. Goude-ze e kasas ahanon er meneziou e daou pa dri lec’h all da weled feunteuniou all. Bep tro e oa eur vogerig, a ree eur seurt kloz da ziwall ar feunteun diouz al loened, hag eur wenojenn a rae an dro d’ar c’hloz. En eul lec’h om en em gavet gand eur famill, tad, mamm ha bugale, a oa oc’h echui he zroiou. An tad eo a rene ar bedenn. Lavared a reas deom e teuent da bedi ar Werhez Vari tro-dro d’ar feunteun bep sul d’an noz araog koan. Ha Padraig da zisplega din e oa bet atao ar feunteuniou lehiou sakr evid ar Gelted, peogwir e oant sin a vuez. Eur wech deuet da veza kristenien, Iwerzoniz o-deus kendalhet da zarempredi a lehiou-ze, en taol-mañ abalamour d’o badeziant a roe dezo eur vuez nevez. E Kerne-Veur hag e Bro-Gembre, kenkoulz hag amañ e Breiz-Izel, on-eus kavet ar memez giziou tro-dro d’ar feunteuniou.\nHeb dour, n’eus ket a vuez. Ken gwir eo ma ranke al lec’h a bedenn, chapel pe iliz, beza savet war eur wazienn-zour a dreuze ar zavadur dre ar c’hreiz euz ar foñs beteg an aoter, hag a-wechou zokén, er-mêz, en tu all d’ar voger, e kaver ar feunteun, ’vel er Folgoad da skwer! A gement-se e raim ano…ar wech a zeu!


Kastell Edo - Wikipedia\nE 1457 eo bet savet kastell Edo (江戸城 -jō) gant Ota Dokan en Edo, el lec'h a zo bremañ ranngêr Chiyoda Tokyo\nEno eo bet dizazezet ar shōgunelezh Tokugawa gant Tokugawa Ieyasu. Dre ma oa annez ar shōgun hag ar bakufu eo bet ur gêr-benn vilourel a-hed marevezh Edo istor Japan. El lec'h-se emañ c'hoazh Kōkyo (皇居, "annez an impalaer"). Deuet ez eus betek ennomp tammoù mogerioù, ramparzhioù ha fozioù. Koulskoude, e-pad marevezh Edo e oa kalz ec'honoc'h al lec'h eget ar pezh a c'halljemp soñjal hiziv gant gar Tokyo ha lodenn Marunouchi kêr e diabarzh bevenn ar foz pellañ.\nEndalc'het ivez e oa Park Kita-no-maru, an Nippon Budokan (日本武道館, Nippon Budōkan, "Sal Arzoù-emgannañ Japan", bet savet e 1964 evit ar C'hoarioù olimpek) ha lec'hioù anavezet all er biojoù.\nUn tour-meur e doare savouriezhel heverk kestell Japan zo bet d'ar c'hastell ivez. Diskaret eo bet avat gant an tanioù-gwall hag ar c'hrennoù-douar ha da get e oa aet dija e-doug an darn vrasañ eus marevezh Edo. Daoust da se e tiskouez ar jidaigeki (evel, da skouer Abarembo Shogun) savet en Edo ar c'hastell gant e dour-meur en ur lakaat kastell Himeji e plas evit-se.\nE Matsu no Ōrōka ("trepas ar pin meur") kastell Edo eo e tennas Asano Takumi-no-kami e sabrenn verr d'an 21 a viz Ebrel 1701 a-benn klask lazhañ Kira Kozuke-no-suke evit bezañ bet dismegañset-spontus gantañ. Diwar-se e tarzhas darvoudoù ar seizh rōnin ha daou-ugent.\nMeur a lec'h e Tokyo a denn o anv da gastell Edo. Otemachi ("kêr a-dal d'an nor veur"), Takebashi ("pont bambouz"), Toranomon ("dor an tigr"), Uchibori Dōri ("straed diabarzh ar foz"), Sotobori Dōri ("straed er-maez ar foz"), ha Marunouchi ("e-barzh an enklozadenn"), a-douez re all.\nDeuet eo kastell Edo da vezañ anvet Tokyo-jo (東京城, "kastell Tokyo") e miz Here 1868, ha Koujo (皇城, "kastell an impalaer") goude e 1869, ha Kyujo (宮城, "kastell ar palez") goude c'hoazh e 1888. A-benn ar fin eo deuet da vezañ Kōkyo e 1948.\nFoz, moger ha savadur kastell Edo\nSichenn vaen penn-tour kastell Edo\nMaen-koun war lec'hienn Matsu no Ōrōka, trepas ar pin, ma c'hoarvezet penn-kentañ darvoudoù kontadenn ar seizh rōnin ha daou-ugent\nDor Sakurada, ma voe drouklazhet Ii Naosuke en tu diavaez e 1860\nAdtapet diwar « https://br.wikipedia.org/w/index.php?title=Kastell_Edo&oldid=1907613 »\nKemmoù diwezhañ degaset d'ar bajenn-mañ d'an 27 Gou 2021, da 06:50.


Alkmene - Wikipedia\n(Adkaset eus Alkmena)\nAlkmene er gwentloù, engravadur evit navet levrenn Metamorfozoù Ovidius.\nGanedigezh Herakles gant Jean Jacques François Le Barbier.\nAlkmene (henc'hresianeg : Ἀμφιτρύων), pe Alkmena ( Ἀλκμάνα [dorik]), a oa merc'h da Elektryon, roue Mykenai ha mab Perseüs, hervez mojennoù Hellaz kozh. Pried Amfitryon e oa, ha mamm e vugale Ifikles hag Herakles.\nΆλκμηνη, a vez distaget Alkmênê, a dalv kement ha «nerzh al loar».\nPa oa he gwaz o vrezeliñ e teuas Zeus, e stumm he gwaz, da gousket ganti. Edo neuze ar wreg o tougen mab an doue en he c'hof. He gwaz neuze a vrazezas anezhi ivez. Pa glevas Amfitryon he doa kousket gant unan all e kondaonas anezhi da vout devet war ur bern keuneud. Saveteet e voe gant Zeus a reas d'ar glav lazhañ an tan.\nDaouzek miz e tougas he mibien, abalamour d'an doueez Hera, a glaske mirout ouzh ganedigezh Herakles. Gennet e voe Hera gant Galinthias, matezh Alkmene, a roas da grediñ d'an doueez warizius e oa ganet ar bugel a-raok ar c'houlz.\nGanet e voe Ifikles, mab he gwaz, da gentañ, hag Herakles, mab Zeus, en deiz war-lerc'h.\nPa varvas he gwaz ez eas da-heul he daou vab. War-lerc'h marv Herakles e rankas tec'hel da Aten abalamour d'ar gasoni a vage Eurystheüs, roue Thebai, outi. Pa varvas ar roue-se e voe degaset e benn dezhi, ha dilagadet e voe ganti. Neuze e tistroas da Dhebai ma vevas pell, ha ma timezas gant Radamanthys, hag he doe daou vab all gantañ, Erythros ha Gortys.\nPa varvas e voe kaset gant Zeus da Inizi ar Re Wenvidik, ha Radamanthys a voe lakaet da vezañ unan eus tri barner an Ifernioù.\nHe mamm a oa pe Anakso, c'hoar da Amfitryon, ha neuze e oa nizez Elektryon, pe ur verc'h da Belops, Eurydike pe Lysidike. Gwreg Amfitryon e oa Alkmena pan eas d'an harlu, petra bennak m'en devoa lazhet he zad dre fazi.\nAdtapet diwar « https://br.wikipedia.org/w/index.php?title=Alkmene&oldid=1881263 »\nDernière modification le 15 Gou 2020, à 14:53\nKemmoù diwezhañ degaset d'ar bajenn-mañ d'an 15 Gou 2020, da 14:53.


370 M€ evit gwarantiñ nested an treuzdougen hag aesaat ar fiñvusted · Région Bretagne\nDegemer > Hon obererezhioù > Hor raktresoù meur > Hor palioù pennañ e 2020 · Rannvro Breizh > 370 M€ evit gwarantiñ nested an treuzdougen hag aesaat ar fiñvusted\nE kreiz daeoù Breizh da zont emañ merañ ar monedone : kempouez an tiriadoù, ar beajoù pemdeziek, ar gevatalded sokial ha direizhamant an hin zo kement a zalc’hoù a venn ar Rannvro degas respontoù dezho. Er blegenn-se e tiorroomp kinnigoù mont-dont graet an hollekañ ar gwellañ hag a yafe en tu-hont da vevennoù an douaroniezh pe an ensavadurioù. Diskouez a ra an emglev evit ar vonedusted hag ar fiñvusted, bet sinet e miz C’hwevrer 2019, ar c’hoant a zo gant ar Stad, ar Rannvro hag ar strollegezhioù lec’hel amañ da ziorren ur Vreizh aes mont ha dont enni bemdez. Ur sell ouzh tri ober fetis evit 2020.\neus an HB 164 terket e 2×2 forzh e 2020\ndre vugel bep bloaz : sammad an treziad treuzdougen d’ar skol\nKirri-boutin naetoc’h war hon hentoù\nWar ar rouedad hentoù etre kêrioù ec’h aozomp treuzdougen pemdeziek miliadoù a dud. Emskiant an tamm ac’hanomp eus skog ekologel tremenerezh stank ar c’harbedoù termek-se hon eus roet lusk, gant hor mererezh rannvroel treuzdougen Illevia, d’un difrae evit kaout kirri-boutin a ya en-dro gant gaz (GNV). E 2020 ez eo hogos 20 karr-boutin a vo urzhiet, d.l.e ouzhpenn an tri c’hard eus parkad ar mererezh-se. An distro skiant-prenet war an implij a-vras eus an doare kefluskañ nevez-se a dalvezo da dermenañ hor strategiezh er bloavezhioù da zont.\nUr skeuliad prizioù nevez kengret, kempoell ha padus\nAbaoe m’hon eus kemeret barregezh an treuzdougen a oa e karg an Departamantoù a-raok, hon eus renet ur chanter bras evit keitadur ar prizioù ha pa vefe anv eus an treuzdougen d’ar skol pe etre kêrioù. An dalc’h zo bet termenañ ar rummadoù tud a c’hallfe ober o mad eus ar prizioù-se, kinnig prizioù azas da bep hini eus ar rummadoù-se, d’an niver brasañ da c’hallout mont gant an treuzdougen. Lakaet e vo ar rummadoù prizioù nevez-se da dalvezout a-benn an distro-skol 2020.\nKrog eur da vodernaat porzh Sant-Maloù\nEvel pennadurezh porzh Sant-Maloù he deus divizet ar Rannvro en modernaat e framm ur politikerezh rannvroel uhelek evit diorren ar porzhioù-mor. Evit harpañ al lañs a zo gant porzh kenwerzh Sant-Maloù e vo adframmet penn-da-benn termenva karrlistri an Nae evit degemer al listri rummad nevez. Peogwir e vo brasoc’h o barr sammañ e vo izeloc’h o skog war an endro. Tri fal zo d’ar chanter-se a grogo e 2022 hag a bado daou vloaz d’an nebeutañ : gwellaat ar mont d’ar mor evit diorren an dremeniri war vor, gwellekaat terkadur al lec’h evit ma vefe pleustrekoc’h, en ur ouzhpennañ ar redioù liammet ouzh ar BREXIT hag ouzh ar reoladoù surentez, hag adneveziñ an danframmoù hag ar staliadurioù a zo koshaet. E 2020 e kendalc’ho ar studioù evit dibab ar raktres gar-vor da zont.\nDiorren ar modoù treuzdougen stroll rannvroel hag harpañ ar fiñvusted padus.\nModernaat ar rouedadoù hent-houarn\nModernaat an aerborzhioù troet war ar rannvro (Brest, Kemper, Roazhon, Dinarzh-Pleurestud-Sant-Maloù)


DegemerStalLevrioùLevrioù 6-10 vloazYaouankiz Koantig\nHome / Levrioù / Levrioù 6-10 vloaz / Yaouankiz Koantig\nUr yourc’hez vihan eo Koantig, o chom gant he mamm hag he breur, aon ganti tostaat pouzh ti an dud, ar re o deus lazhet he zad. Hag hi d’ober anaoudegezh gant ur plac’hig, evel er « Priñs bihan », hag ivez gant ar garantez ha da guitaat he familh.\nYaouankiz Koantig quantity\nISBN: 9782-86824-207-5 Rummadoù : Levrioù 6-10 vloaz, Priz ar Vugale Product ID: 1327\nGanet eo Mai EWEN e Skaer (29). Goude bezañ labouret evit an Deskadurezh Stad hag e-giz koñversatez emañ-hi war he leve bremañ. Divyezhek a-vihanik eo, met kroget e oa da zeskiñ brezhoneg skrivet e 73-74. Un nebeud bloavezhioù diwezhatoc’h e skrive he danevelloù ha barzhonegoù kentañ. Adalek 1986 he deus embannet 3 levr gant Emgleo Breiz ha goude un troc’h hir a-walc’h (tost dek vloaz) he deus kroget da embann levrioù en-dro, e-ti Keit Vimp Bev (Priz ar Vugale ha Priz ar Yaouankiz).\n2013, dastumad Priz ar Vugale, 36 p., ment 105×150 mm\nRoit an ali kentañ war “Yaouankiz Koantig” Cancel reply


Nebelwerfer - Wikipedia\nTresadennoù spiañ ar Gevredidi eus an 10 sm Nebelwerfer 40\nTennoù roketennoù ar banner Nebelwerfer e-pad Emsavadeg Varsovia\nAn Nebelwerfer ("Mortar mogeder") a oa un heuliad armoù implijet gant an Alamanted e-pad an Eil Brezel-bed. Savet int bet da gentañ hag implijet gant ar Wehrmacht evit ar rann milourel "soudarded mogeder" (Nebeltruppen). Anv an arm-se a zeu diwar ar c'hoant da dromplañ ensellerien Kevredigezh ar Broadoù, hag a ziwalle ouzh torr Feur-emglev Versailhez. Ar re-se a oa ar soñj ganto ne oa nemet un arm evit kas moged dres dirak ar soudarded o vont war-raok. En gwirionez ouzhpenn da gas obuzennoù moged e oa bet soñjet da ouzhpennañ obuzennoù gas. A-benn ar fin e voe savet obuzennoù pezh-tarzh evit an Nebelwerfer adal penn kentañ saverezh an arm.\nBloavezh 1944 un timbr eus an Trede Reich o tizkouezh tennoù an Nebelwerfer\nDa gentañ daou zoare mortar a oa bet kaset war an dachenn emgann a-raok bezañ eskemmet gant e-leizh a zoareoù banner-roketennoù disheñvel gant mentoù obuzennoù lies eus ar 15 betek 32 gantimetr. Korfoù fin-tre roketennoù an Nebelwerfer a roe an tu da ouzhpennañ kalz muioc'h a gazoù moged, danvezhioù pezh-tarzh evit ma ne oa tu gant obuzennoù ar ganolierezh eus ar memes ment. Ouzhpenn-se an niver uhel a dennoù diouzh renk a roe an tu da gas primm an danvez evit badaouiñ an enebour. O tennañ kampagn ar Balkan, an Nebelwerfer a oa bet implijet en holl kampagnoù brezel eus lu an Trede Reich e-pad an Eil Brezel-bed.\nLies e voe doareoù an Nebelwerfer o klask reiñ d'an armoù-se rolloù liesoc'h-liesañ betek un doare gant roketennoù 21 c'hantimetr implijet evel arm enep-kirri-nij.\n10 sm Nebelwerfer 35[kemmañ | kemmañ ar vammenn]\nPennad spisoc'h: 10 sm Nebelwerfer 35\nMent korf roketennoù pe obuzioù ur mortar a c'hell bezañ kalz treutoc'h evit re ar ganolierezh. Ar fed-se a ro an tu da leuniañ kalz muioc'h pep tenn gant ur mortar evit gazoù ampouezon. Skour an Us Army evit an armoù kimiek ( US Army's Chemical Warfare Service a ziorroas ur mortar kimiek gant ar soñj-se da leuniañ muioc'h pep tenn. Ar soudarded Nebeltruppen a heulias ar memes hent. Ar c'hentañ arm a voe ganto a oa ivez ur mortar, unan 10 sm Nebelwerfer 35, a voe savet er bloavezh 1934.\n10 sm Nebelwerfer 40[kemmañ | kemmañ ar vammenn]\nPennad spisoc'h: 10 sm Nebelwerfer 40\nTost adal ar penn kentañ, al lu alaman a c'houlennas ur mortar gant un hirder kas brasoc'h evit hini an 10 sm Nebelwefer 35 hag a oa 3 000 metrad, a-raok ma vefe implijet an arm war un dachenn emgann. Ret e voe gortoz Mae 1940 evit gwelet ar c'hentañ testoù war un dachenn emgann. O implij posublderioù an Nebelwerfer 35 gant un hirder kas brasaet e voe savet an 10 sm Nebelwerfer 40. Evit ar marevezh e oa bet krouet un arm gant kulas mordern-tre gant ur mekanikerezh enep-kiladenn ha rodoù evit fiñval anezhañ. A-benn ar fin e c'helle tennañ 2 wech pelloc'h evit an Nebelwerfer 35, met 8 gwech brasoc'h e oa ha koust a rae tost da zek gwech muioc'h : 1 500 Reichsmark evit 14 000 RM.\nAdtapet diwar « https://br.wikipedia.org/w/index.php?title=Nebelwerfer&oldid=1767857 »\nArmoù alaman an Eil Brezel-bed\nKemmoù diwezhañ degaset d'ar bajenn-mañ d'an 3 Gwe 2017, da 20:32.


Accueil » Kentoc’h mervel ! » Kentoc’h mervel ! (10) : Drubarderezh (an)…\nKentoc’h mervel ! (14) : Drubarderezh (an) – IV\n‹ Kentoc’h mervel ! (13) : Drubarderezh (an) – III haut Kentoc’h mervel ! (15) : Drubarderezh (an) – V ›\nKentoc’h mervel ! (01) : Kinnig\nKentoc’h mervel ! (02) : C’hoarierien\nKentoc’h mervel ! (03) : War sav, Bretoned !…\nKentoc’h mervel ! (10) : Drubarderezh (an)…\nKentoc’h mervel ! (11) : Drubarderezh (an) – I\nKentoc’h mervel ! (12) : Drubarderezh (an) – II\nKentoc’h mervel ! (13) : Drubarderezh (an) – III\nKentoc’h mervel ! (15) : Drubarderezh (an) – V\nKentoc’h mervel ! (16) : Drubarderezh (an) – VI\nKentoc’h mervel ! (17) : Drubarderezh (an) – VII\nKentoc’h mervel ! (18) : Marv o tifenn ar groaz…


Neolitik - Wikipedia\nNe vern al lec'hioù ar c'hemmoù a oa bet bliv ha don, setu perak e vez lod istorourien o komz eus ur « reveulzi neolitik ». Emled an neolitik a zo bet unan pazenn ha pazenn, gant deiziadoù disheñvel hervez al lec'hioù.\nkarnioù, evel hini Barnenez, e Plouezoc'h, tost da Vontroulez, a c'hell bezañ bet savet war-dro 5000 a-raok J.K.\nD'ar poent ma krogas an dud da zilezel ar c'hutuilh, ar pesketa hag ar chase evit labourat an douar eo ez eas buan ar c'hemmoù da-heul e dibenn Oadvezh ar Maen.\nAdtapet diwar « https://br.wikipedia.org/w/index.php?title=Neolitik&oldid=1914985 »\nKemmoù diwezhañ degaset d'ar bajenn-mañ d'an 9 Du 2021, da 12:59.


Pajenn:Le Clerc - Ma beaj Jeruzalem, 1902.djvu/134 - Wikimammenn\nPajenn:Le Clerc - Ma beaj Jeruzalem, 1902.djvu/134\nfelle d’ean kas di eun dra bennag evit enori an Itron Varia, e vamm. Dalc’h-mad e ve o klask an tu d’ober ze, daoust pegement a hallfe ze koustout d’e yalc’h. Breman ’zo daou ’la, e ræ lakat war dal uhel chapel neve kolaj Gwengamp eur pikol skeuden botin a weler a-bell o lugerni gant he gwiskamant gwenn, skeuden ar Werc’hez dinam. Ar bla-man, ’vit e dro Jeruzalem, en deuz græt gwean eur banniel sei wenn, d’ean eur c’hempen deread war an daou du : war eun tu, *ardamez iliz an Itron Varia Wir Zikour, a ro da c’hout ec’h eo breman eun iliz-rouanez ; war an tu-all eun nebeut girio, skrivet gant lizerenno alaouret, a diskoue pe de eo bet stoket ar banniel ouz be hon Zalver.\nDleet oa d’e berc’hen e dougen, mes c’hoant gantan d’ober enor ha plijadur da belerined Lannuon, an Au. Neumager an noa laket ’nean etre o daouarn. Ouz gwelet an Au. Normand hag an An. Chareton o tougen ’nean ’vel daou zoudard kalonek, e seblant d’in gwelet daou euz ar varc’heien goz distroet a-neve war an douar.\nDa wir, ’boue amzer ar c’hroazadeier, n’o deuz ket gwelet tud Jeruzalem tri c’hant pautr o tont, war eun dro, en o c’hær gant kement a zevosion. Goude m’ eo pleustret braz ru Jaffa, e tremenomp enni hep kaout skoilh en læc’h ebed, hag ive hep klevet eur harzaden fæuz pe eur gomz direiz. Aman na rer goap gwech ebed ouz ar re a bed ’n eur stum pe stum ha muioc’h a frankiz a ro an Turked d’ar prosisiono ’vit na roer d’ê en meur a gær euz ar broio kristen.\nTremen a reomp a-biou d’eun ti ec’h eo stignet outan an drapo a dri liou : ti « konsul » Frans eo, ti an\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/134&oldid=107795 »\nKemmoù diwezhañ degaset d'ar bajenn-mañ d'an 17 Gwe 2017, da 16:16.


Skipailh rannvroel an UBAPAR e miz Even 2020 : Riwanon evit buhez ar rouedad, Marie-Hélène evit ar sekretourva-kontouriezh, Jean-Marc evit an urzhiataerezhioù hag ar meiziantoù dieub, Maëlle hag Awena evit an DABU-DARE hag an dudi brezhoneg ha gallaoueg, Emilie evit an endro hag ar stummadurioù micherel.\nEndro, DABU-DARE, Dudi brezhoneg-gallaoueg, urzhiataerezh ha meiziantoù dieub, stummadurioù. Bodet e vez an dud 2 pe 3 gwech bep bloaz.\nDevezhioù emgav a vez aozet etre kevredigezhioù ar rouedad evit ar youlidi hag an dud a vicher a-benn eskemm, rannañ, deskiñ, kompren, dizoloiñ ha mont war raok holl asambles. An devezh a zeu a vo e Skol Nicolas Hulot, er Gwernoù (56) d’ar gwener 6 a viz Kerzu 2019. D’an derc’hent e vo un nozvezh gant ur brezegenn jestraouet anvet "Mab-den hag an natur".\nAmbroug a reomp kevredigezhioù dre an DLA (Diorroen Lec’hel de Ambroug) ha prest omp da reiñ un taol sikour, un ali, titouroù... ma vez ezhomm gant ur gevredigezh ezel.\nA-hed ar bloaz e vez kinniget stummadurioù gant an UBAPAR d’an dud a vicher ha d’an dud a youl-vat. Plediñ a ra ar stummadurioù-se gant an deskadurezh d’an endro, ar buheziñ, an urzhiataerezh, ar gontouriezh... Disoc’h ur c’henlabour don etre an UBAPAR ha kevredigezhioù eus hor rouedad e vezont peurliesañ.\nKampoù brezhonek ha gallaouek 2020\nAmañ e vo skrivet ar c’heloioù fresk da geñver ar c’hampoù e brezhoneg hag e gallaoueg. Moaien ’zo deoc’h pellgomz d’an aozerien ivez m’ho ’peus c’hoant. Ne vo ket skignet al levrigoù er (…)\nKazi an holl gampoù vakañsoù a oa bet aozet gant izili an UBAPAR evit an hañv-mañ a zo bet nullet. Chalet eo an aozerien gant kement-mañ ha c’hoant o deus da zisplegañ deoc’h perak eo bet (…)\nEducation à la nature : formation ouverte à tous\nDeux journées de formation gratuites et ouvertes à tous sur l’éducation à la nature. L’UBAPAR en partenariat avec des associations adhérentes propose deux journées de formation sur (…)\nFormation "Education à la nature : créer ses outils (...)\nUne formation pour vivre des expériences d’éducation dans la nature et fabriquer ses outils d’animation. Une occasion de se constituer son sac à dos pour animer dans la nature et de (…)\nL’UBAPAR a validé la certification qualité\nLa loi du 5 mars 2014 consacre et renforce l’exigence de qualité de la formation. Elle implique le respect par les organismes de formation de normes de qualité mises en œuvre par les (…)\nAnimateur /Animatrice enfance en accueil de loisirs\nL’association L’inter’Val à Plélan le Grand (35), agréée centre social recherche un animateur ou une animatrice en accueil de loisirs pour encadrer des enfants de 3/10 ans. Il ou elle (…)\nAnimateur.trice Jeunesse - Animation de rue\nL’Association L’Inter’Val à Plélan le Grand (35) recherche un.e animateur.trice Jeunesse - Animation de rue. Création de poste - CDD perspective CDI  TEMPS Plein CONTEXTE ET POSTE (…)\nAnimateur.trice Jeunesse et sportif tout public\nL’Association L’Inter’Val à Plélan le Grand (35) recherche un.e animateur.trice Jeunesse et sportif tout public. CDI temps partiel (90%) CONTEXTE ET POSTE L’Inter’Val, est une (…)


Pajenn:Almanak Breiz Izel (1872).djvu/38 - Wikimammenn\nPajenn:Almanak Breiz Izel (1872).djvu/38\nia eta war divizou Bismarck. Da genta ez oa rèd d’imp rei d’ar Prus diou euz hon provinsou kaera, lec’h ma zo Fransijenn euz ar re wella, an Alsace ag un darn euz al Lorraine. Neuze a vije rèd d’imp c’hoaz paea pemp milliards — ur somm spontuz — hag oc’hpenn soudarded ar Prus a chomje en un darn vraz euz ar Franz, ken a vije paeet ann arc’hant.\nNa eûz ket c’hoaz ur bloaz krenn a-baoue, ha koulzgoude, daoust (malgré) d’ar revolution spontuz e d-eûz glac’haret Paris, hag ar vro holl, un darn vraz eûz hon dle a zo a vrema paeet, ha soudarded ann Allmanted n’emaint ken nemet en c’huec’h euz hon departamantjou. Kalz a drouk a zo bet grêt d’imp, se a zo gwir ; met ann drouk-se a dle beza evidomp ur gentel vraz ; marteze ez eo bet digaset d’imp gant Doue, evit ober d’imp digorri hon daoulagad, hag hon mirout da gweza en gweled ar punz doom a oa diger indan hon zreid. Hirio ez omp en Republik, da lâret eo gouarnamant ar vro dre ar vro he-unan. Pen-sturier ar Republik, un den honest, un den fur, en pehini e c’hallet kaout holl fizianz, — na raïo netra nemet dre vouez hag aliou kambr ann deputeed, hag evel ma ’z oc’h galwet holl da ober an deputeed, pep hini en he vro, e c’hallet dibab ar re a anaveet evit tud honest ha fur, pere a gemerro ho mad (vos intéréts) en ho dorn, — hag evel-se ho pezo ur gambr vad hag ur gouarnamant mad. Miromp eta ar Republik, rag na eûz netra, a falloc’h eget bea o tiskar sav-tol (sans cesse) ar gouarnamant a ve o reen : kement-se na ve grêt nemet dre ur revolution, ha na eûz revolution a-bed hep kalz a droug, hag a dismantr hag a waleuriou, en gouzout a ret a-walc’h. Labouromp ive evit gounid ar pez hon eûz kollet, bezomp fur, doujomp d’al lezenno, selaouomp mouez hon mestro, studiomp ha diskomp mui-oc’h-mui, na em dolomp ket re d’ar blijadur ha d’ar c’hoariou pere na int mad da netra ; en ur gir, greomp pep-hini he dever en kever Doue hag ar vro, ha na veomp ket en nec’hamant eûz a c’hoarvezo goude, Doue a zo bepred gant ar Franz !\nAdtapet diwar « https://br.wikisource.org/w/index.php?title=Pajenn:Almanak_Breiz_Izel_(1872).djvu/38&oldid=118974 »


Villerville - Wikipedia\nLec'hiadur Villerville en Arondisamant Lisieux\nBro hengounel Bessin\nEtrekumuniezh Communauté de communes Cœur Côte Fleurie\nKod INSEE 14755\nKod post 14113\nMaer Michel Marescot\nGorread 3,3 km²\nLed 49° 24' 06" Norzh\nHed 00° 07' 46" Reter\nUhelder brasañ 144 m\nPoblañs hep kontoù doubl 771 (2008)\nStankter 234 a./km²\nLec'hienn ar gumun Villerville\nVillerville a zo ur gumun eus departamant Calvados e Bro-C'hall.\nTaolenn gant Charles-François Daubigny\nTaolenn gant Carlos de Haes\nEil brezel-bed: staliet e oa ur strollad-kanolioù alaman (1/H.K.A.A. 510 - Heeres Kusten Artillerie Abteilung) e Villerville ; mervel a reas tri den nann-soudard e Villerville abalamour d'ar brezel, daou anezhe a voe lazhet gant minennoù e 1945 .\nBezioù ar C'hommonwealth e bered ar gumun: Villerville Churchyard\nNijourion e oant er Royal Air Force, mervel a rejont e 1940 e-pad an Eil brezel-bed. Unan anezhe a oa er 236th Squadron, mervel a reas d'an 18 a viz Gouere, an hini all a oa er 83rd Squadron, mervel a reas d'an 18 a viz Gwengolo .\nIliz katolik Intron Varia, gant ul lodenn eus an XIIvet kantved .\n↑ Les batteries du Mont Canisy\nAdtapet diwar « https://br.wikipedia.org/w/index.php?title=Villerville&oldid=1860595 »\nDernière modification le 5 Gen 2020, à 18:00\nKemmoù diwezhañ degaset d'ar bajenn-mañ d'an 5 Gen 2020, da 18:00.


Enskrivit ho pugel en ur skol divyezhek galleg-brezhoneg en distro-skol ! · Région Bretagne\nDegemer > Hor c’heleier > Enskrivit ho pugel en ur skol divyezhek galleg-brezhoneg en distro-skol !\nE miz Mae ha miz Mezheven eo bodet ar rouedadoù skolioù brezhonek er c’hentañ derez evit ur c’houlzad kelaouiñ e-touez an dud a zo war-nes enskrivañ o bugale er skol. Kavout a reer an holl ditouroù e-barzh ecole.bzh, al lec’hienn nevez diwar-benn ar brezhoneg er skol !\nKoulzad brudañ ar c’helenn divyezhek galleg-brezhoneg er c’hentañ derez e 2021 © Yuliia D – Stock\nDiskouezet e oa bet gant an enklask sokioyezhoniel diwar-benn yezhoù Breizh e 2018 ez eus 75% eus an dud e Breizh hag a zo ali da lakaat puilhaat kelenn ar brezhoneg ! Evit respont d’ar c’hoant-se a-berzh an dud e vez roet muioc’h-mui a lañs a vloaz da vloaz d’ar c’helenn divyezhek galleg-brezhoneg. Abalamour d’an enkadenn yec’hedel avat n’eo ket aes, er mareoù-mañ, kelaouiñ ar familhoù war-eeun diwar-benn ar pezh a c’haller kinnig dezho.\nBrudañ ar c’helenn divyezhek er c’hentañ derez\nKement-se zo kaoz ez eus roet lañs d’ur c’houlzad brudañ ar c’helenn divyezhek e miz Mae ha miz Mezheven gant ar gevredigezh Mignoned ar brezhoneg, gant skoazell Ofis publik ar brezhoneg hag an teir rouedad skolioù brezhonek er c’hentañ derez : kevredigezh tud ar skolidi en hentadoù divyezhek publik (Div Yezh), poellgor akademiezh ar gelennadurezh katolik (CAEC) ha kevredigezh tud ar skolidi en hentadoù divyezhek katolik (Divaskell), rouedad ar skolioù Diwan, hag ivez Kelennomp ! ha Kevre Breizh.\nBinvioù kehentiñ hag al lec’hienn Internet ecole.bzh\nDiwar vremañ e c’hall kevredigezhioù tud ar skolidi, ar skolioù hag ar c’humunioù kavout skritelloù, plegfollennoù ha gitonoù kelaouiñ da vezañ staliet dirak ar skolioù. Krouet ez eus bet ur porched Internet ivez, ecole.bzh e anv. Eno e e kavo tud ar vugale an holl ditouroù talvoudus war ar perzhioù mat a zo gant ar c’helenn divyezhek hag ur gartenn etroberiat evit gwelet pelec’h emañ ar skolioù a ginnig un hentad divyezhek nepell diouzh o zi.\nLec’hienn : ecole.bzh


Hippolyte - Wikipedia\nHerakles o kemer gouriz Hippolyte.\nHerakles o tegas gouriz rouanez an Amazonezed da Eurystheüs, gant Daniel Sarrabat (1666–1748).\nHippolyte (Ἱππόλυτη / Hippólutê, e gregach, diwar ἵππος / híppos, « marc'h » ha λύειν / lúein, « distagañ ») a oa merc'h d'an doue Ares ha da Otrere, e mojennoù Hellaz kozh, ha rouanez an Amazonezed war-lerc'h he mamm. Perc'henn e oa d'ur gouriz hud, roet dezhi gant he zad, doue ar brezel.\nMeur a zoare zo d'ar vojenn savet diwar he fenn. Kemmesket e vez gant Antiope, a oa rouanez an Amazonezed ivez, hag a-wechoù gant Melanippe; gwechoù a vez e lenner e oa c'hoar dezho o-div. Hippolyte hag Antiope a zo kontet o-div da vezañ mamm da Hippolytos ivez, ha Melanippe, Antiope ha Penthesileia da vezañ c'hoarezed dezhi.\nHerakles[kemmañ | kemmañ ar vammenn]\nDegas gouriz Hippolyte d'e genderv Eurystheüs e oa an navet eus Daouzek trevell Herakles. Hennezh en devoa goulennet ar gouriz da reiñ d'e verc'h Admete.\nEn un doare eus ar vojenn e weler Hippolyte, pitilh gant Herakles, o reiñ dezhañ he gouriz. En un doare all e skrap an haroz unan eus he c'hoarezed, Melanippe, hag e c'houlenn ar gouriz en eskemm, ha pa'z eo roet dezhañ e laosk ar c'hoar da vont.\nGoude-se, setu Theseüs, unan eus kompagnuned Herakles, da skrapañ Antiope, ur c'hoar all da Hippolyte. Hag an Amazonezed war e lerc'h. An doueez Hera, enebourez veur Herakles, he deus savet ur vrud diwar-benn Herakles a vije deuet da skrapañ Hippolyte, rouanez an Amazonezed. Met dont a ra Theseüs ha Herakles a-benn da dec'hel gant ar gouriz hud hag Antiope. Hervez un doare all eo lazhet Hippolyte gant Herakles. Evit dieubiñ Antiope, setu an Amazonezed o kouezhañ war gêr Aten, met tro wenn a reont. E doareoù all eus ar vojenn e varv Antiope en emgann.\nE doareoù zo ivez e weler Theseüs o timeziñ da Antiope pe da Hippolyte, hag ur bugel dezho, anvet Hyppolytos. A-benn ar fin e timezo Theseüs da Faidra, goude dilezet e wreg kentañ, nemet marvet e vefe er gwilioud. Hervez ar vojenn ma timez Theseüs da Hippolyte ha ma tilez anezhi, e weler ar rouanez o kas an dorzh d'ar gêr hag o vont da eured Theseüs ha Faidra gant hec'h Amazonezed gant ar c'hoant d'o lazhañ holl. Siwazh d'ar rouanez, lazhet eo en abadenn, pe gant soudarded Theseüs pe gant an amazonenn Penthesileia.\nAdtapet diwar « https://br.wikipedia.org/w/index.php?title=Hippolyte&oldid=1958481 »\nKemmoù diwezhañ degaset d'ar bajenn-mañ d'an 15 C'hwe 2022, da 11:27.


Jakez Riou - Wikipedia\nJacques Yves Marie Riou\nDaneveller, barzh, c'hoarivoaour, romantour\n1añ a viz Mae 1899\n14 a viz Genver 1937 (37 vloaz)\nUr skrivagner brezhonek eo Jakez Riou (Jacques Yves Marie Riou). Ganet e oa e kêriadenn Kerwazh (Kervoas) e Lotei d'ar 1añ a viz Mae 1899. Marvet e oa d'n oad a 37 vloaz d'ar 14 a viz Genver 1937 e Kastell-Briant (Bro-Naoned).\nPa oa daouzek vloaz e oa bet kaset da skolaj Hondarribia en Euskadi. Daou grennard all a oa gantañ, Youenn Drezen ha Jakez Kerrien, a oa bet merzet gant beleien o farrez dre ma oa danvez beleien enno. Skrivagnerien vrezhonek eo deuet da vezañ an tri anezho.\nMont a reas goude, e 1916, da gloerdi bihan Kalon sakr Pikpus e Miranda Ebro, proviñs Burgos, e Spagn ha distreiñ da Vreizh e miz Ebrel 1918 ; seizh vloaz e oa chomet pell diouzh e vro.\nMont a reas d'ober e goñje hag e pakas ur red-korf hag ur seurt droug-skevent en Elzas. Pa zistroas eus e goñje ez eas da lojañ e ti e c'hoar e Lokmaria-Berrien (Kerne-Uhel).\nEmbann a reas istorioù ha kontadennoù er c'hazetennoù Buhez Breiz, renet gant Pêr Mokaer, Le Courrier du Finistère, renet gant Kaourintin an Ourz, ha Gwalarn, renet gant Roparz Hemon, hag e 1928 e skrivas e bennoberenn « Geotenn ar Werc'hez », a voe adembannet el levr anvet Geotenn ar Werc'hez e 1934.\nSellet er Wikimammenn : Jakez Riou.\nLizer an hini Maro (danevell) Le Courrier du Finistère 1924\nGorsedd digor (pezh-c'hoari) Gwalarn Nn 16 1928 (skeudennaouet gant Michel Mohrt oadet a 14 vloaz)\nAn ti Satanazet (romantig) Le Courrier du Finistère 1930-1931\nTroiou kamm Alanig al louarn , troidigezh e komz-plaen eus Reineke Fuchs J. W. von Goethe (1794), Le Courrier du Finistère, 1929-1930.\nTorfed ar frer Juniper, troet diwar Herri Ghéon (Henri Vangeon), in Pemp pezh-c'hoari berr (pezh-c'hoari) Skridoù Breizh, 1944\nLizher an hini marv, Emglev Sant Iltud 1925\nTroioù-kamm Alanig al Louarn, Gwalarn Nn 89 1936 ha Gwalarn Nn 97 1936, skeudennaouet gant Pêr Peron\nAn ti Satanazet, Skridoù Breizh 1944\nGeotenn ar Werc'hez ha danevelloù all, Al Liamm, 1957\nNominoe-Oe !, Aber, 2010\nDogan', Aber, 2010\nGorsedd-Digor, Aber, 2010\nAn ti satanazet, An Alarc'h\nTroioù-kamm Alanig al louarn, An Alarc'h, 2011, tresadennoù gant Maël Verot (ISBN 978-2-916835-29-7)\nAnv Jakez Riou a zo bet roet da Skolaj Diwan Kemper.\nMeur a straed zo e Breizh dezho anv Jakez Riou : Brest, Kemper, Douarnenez, ar C'hastell-Nevez, Lotei, Plouzeniel.\n↑ 1,0 ha1,1 Alan Dipode : Youenn Drezen – Ma zammig buhezig, Al Liamm niv. 317, Du-Kerzu 1999, pp. 24-34.\n↑ Adembannet eo bet Torfed ar Frer Juniper gant Hor Yezh e 1993\n↑ « Gorsedd-Digor » a oa bet adembannet gant Emgleo Breiz er gelaouenn Brud, niv. 45, diskar-amzer 1973 ; golo gant Pierre Péron, rakger gant Pêr-Jakez Heliaz, skeudennoù gant Mikael Mohrt.\nAdtapet diwar « https://br.wikipedia.org/w/index.php?title=Jakez_Riou&oldid=1970657 »\nDernière modification le 5 Meu 2022, à 09:00


Korn an dudi | Lennegezh, sonerezh, filmoù… e brezhoneg tout !\nBruno Reidal, confession d’un meurtrier / Vincent Le Port (2022)\nLes Animaux Fantastiques : les Secrets de Dumbledore / David Yates (2022)\nA plein temps / Eric Gravel (2022)\nPetite nature / Samuel Theis (2022)\nMorbius / Daniel Espinosa (2022)\nPosted: 13 Mae 2022 in Sinema\nTikedennoù:Bruno Reidal, drama, feulster, film istorel, justis, muntrer, Vincent Le Port\nBruno Reidal, confession d’un meurtrier a zo un drama istorel gall gant Vincent Le Port kinniget da vare sizhunvezh ar filmvarnourien e Gouel Filmoù Cannes met deuet ‘maez war ar skrammoù e fin miz Meurzh hepken (1h41).\nUr paotrig 6 bloaz eo Bruno Reidal pa grog ar film. Gwelet ‘vez anezhañ o kreskiñ hag o tont da vezañ peizant da gentañ a-raok mont d’ar c’hloerdi da c’houde rak disoc’hoù mat-eston en deus er skol ha plijet e vefe mont da veleg. Met n’eo ket se ar pep pouezhusañ.\nDibaoe bihan tout e vev Bruno poulsadoù feulster kreñv. A-wechoù e teu dezhañ c’hoant lazhañ e gamaladed (ar baotred hepken) hep kompren re perak. Kreñvaat a ra tamm-ha-tamm ar c’hoant-se ha zoken ma teu a-benn da wanaat ar c’hoant lazhañ dre skuilh an natur, kompren a ra e vo diaes-tre dezhañ chom hep lazhañ ur c’hamalad poent pe boent. Siwazh evit Francois Raulhac, 12 bloaz, eñ an hini eo a vo drouklazhet, ha dibennet zoken, gant Bruno Reidal pa vo eñ 17 bloaz.\nC’hoarvezet eo e gwir ar pezh a gont ar film, e 1905. Lakaet en deus Vincent Le Port daou vloaz da skrivañ ar senario. Brav eo ar skeudennoù ha kornioù ‘zo deus maezioù don ar C’hantal a zo brav-eston. Siwazh, diaes eo ar film, dic’houzañvus zoken evit arvesterien ‘zo marteze. Difennet eo ar film dindan 16 bloaz abalamour d’ar feulster a zo diskouezet ennañ atav.\nKontet ‘vez an istor gant Bruno ur wech m’eo en em rentet d’ar polis, just goude ar muntr. En toull-bac’h emañ eñ ha dre ma n’eo ket gouest d’en em zisplegañ war ar pezh en deus graet, goulenn a ra ar varnerien digantañ skrivañ dre ar munud e istor. E-serr ma kont war baper ar pezh a zo bet c’hoarvezet dezhañ hag abalamour dezhañ e weler ouzh ar skramm e eñvorennoù. Setu ma vez tri aktour yaouank o c’hoari e berzh, an holl barrek.\nBruno Reidal, 17 bloaz (Dimitri Doré) dirak e varnerien\nKomprenet ho peus, n’eo ket Bruno Reidal ur film da welet gant ar familh na zoken da aliañ d’ar brasañ niver. Daoust da se eo ur film graet mat, gant ur gwir preder war buhez ur muntrer, petra a ro c’hoant d’unan bennak lazhañ e genseurted… Evit gwir siwazh, n’eus respont sklaer ebet, nag er film nag er vuhez.\nPosted: 27 Ebrel 2022 in Sinema\nTikedennoù:David Yates, Dumbledore, Fantastic Beasts, Harry Potter, J.K. Rowling, Les Animaux Fantastiques, Moliac'h\nLes Animaux Fantastiques : les Secrets de Dumbledore gant David Yates deuet ‘maez nevez-zo a zo trede film ar rummad filmoù Fantastic Beasts (2e22).\nNe rin ket re hir ar wech-mañ rak n’am eus ket kalz tra da lâret. Ne soñj ket din e plijo ar film d’an dud n’int ket troet gant ar moliac’h. Ma n’oc’h ket bet plijet tamm ebet gant Harry Potter, disoñjit ! N’eo ket dav bezañ bet lennet pe gwelet troioù-kaer ar sorser mil anavezet met gwelloc’h eo.\nLennet hag adlennet ‘m eus HP gant plijadur, gwelet ‘m eus ivez ar filmoù gwechall, hep bezañ sod-nay gante kennebeut.\nDaoust da se n’on ket bet gwall blijet gant ar film-mañ. An hini kentañ a oa simpa a-walc’h gant kalzik fent met hennezh am eus kavet hirik. Kazi 2e30, a-wechoù ne c’hoarvez ket kalz tra e-pad ur c’hard eur. D’am soñj en defe gellet (ranket ?) ar film bezañ berroc’h evit bezañ efedusoc’h. Un nebeut senennoù a dalv ar boan hag ar fin n’eo ket fall.\nNe lârfen ket eo displijus met n’on ket bet kendrec’het gant istor an trede rann-mañ dre vras ha padelezh ar film en deus ma sikouret da guitaat ar sal kentoc’h dipitet padal e oan bet tre gant spi.\nPosted: 19 Ebrel 2022 in Sinema\nTikedennoù:drama, Eric Gravel, Laure Calamy\nA plein temps a zo un drama gant Eric Gravel deuet ‘maez d’ar 16 a viz Meurzh (1e25).\nJulie (Laure Calamy) a vez dalc’hmat o redek. Bevañ a ra e diavaez Pariz gant he daou bugel ha labourat a ra er gêr vras en ur palaz. Diaes eo dezhi degouezhout e koulz el labour a-wechoù, dreist-holl pa vez harz-labour gant an RATP. Gant he eurioù labour, n’eo ket aes atav kavout un diskoulm evit ober war-dro ar vugale a-raok ha goude ar skol.\nNe lârfen ket eo “plijus” ar film met dedennus-tre eo e meur a geñver. Ne gont netra “dreistordinal” hogen dont a ra a-benn ar sevener d’ober kazi ur thriller gant kudennoù ar vuhez pemdez. Julie a rank “just” dihuniñ, kas he bugale ‘ti ar vagerez, degouezhout e koulz el labour… met pep munutenn a gont.\nAr mod da filmañ, ar sonerezh (gant Irène Drésel) ha barregezh Laure Calamy a laka ac’hanomp da vezañ ken ankeniet hag hi ma n’eo ket muioc’h.\nKavet ‘m eus ar film kreñv ha fin war an dro. Lâret a ra traoù diwar-benn kudennoù’zo er gevredigezh a-vremañ hep bezañ pounner. N’anavezen ket Laure Calamy, sapre aktourez (priz ar gwellañ aktourez e Mostra Venezia evit ar perzh-mañ) !\nPosted: 14 Ebrel 2022 in Sinema\nTikedennoù:Aliocha Reinert, banlev, bugaleaj, drama, Samuel Theis\nPetite nature a zo un drama gall gant Samuel Theis deuet ‘maez e miz Meurzh (1e35).\nDek bloaz eo Johnny. Bevañ a ra en ur ranndi HLM e Forbach gant e vamm, e vreur bras hag e c’hoar vihan. N’eo ket desachet Johnny gant bed ar vugale. Kavout a ra plijusoc’h selaou ouzh an dud deuet, komz deus sujedoù “ar re vras” gant e vamm pe gant an Aotroù Adamski. E skolaer nevez eo eñ, ur paotr yaouank o paouez degouezhout e Loren. Dizoloiñ a ra ur bed dianav dezhañ, eñ paotr lennek ar gêr vras (Lyon), ur bed ennañ bugale paour n’o deus levr ebet er ger, n’o deus ket bet tro da welet ar mor pe zoken evit lod, da guitaat Forbach.\nYaouank hag he-unan eo mamm Johnny. N’eo ket feuls lakaomp, met etre he labour er stal-vutun, he zech da evañ hag he ezhomm da gaout darempredoù gant paotred (aet eo kuit tadoù ar vugale), n’eo ket aes atav evit ar vugale, a ra un tamm war o zro o-unan, Johnny o vezañ ur breur bras damantus. Merzout a ra an Aotroù Adamski eo Johnny ur bugel disheñvel un tamm met speredek-kenañ ha setu eñ da sikour anezhañ d’en em dennañ gwelloc’h er skol. Johnny, deus e du, a zo boemet gant e vestr-skol.\nKavet ‘m eus ar film-mañ dispar. An aktourien (amatourien pe dost evit an darn vrashañ) a zo just-tre, o kregiñ gant Aliocha Reinert (Johnny). Awenet-kreñv eo an istor gant buhez Samuel Theis ha santet e vez da vat ez eo ur film a-bouez evitañ. Lenn a reer war Allociné ez eo ar film ur gomedienn hag un drama. Kavet ‘m eus se iskis.\nAntoine Reinartz (an Aotroù Adamski) hag Aliocha Reinert (Johnny)\nN’eo ket aes atav “renkañ ar filmoù, gwir eo. Lakaomp n’eo ket farsus pe dost. Kriz eo un tamm a-wechoù. Fromus alies-mat. Dreist-holl, kreñv-tre ha brav-eston am eus kavet anezhañ. Aliañ a ran Petite Nature !\nPosted: 12 Ebrel 2022 in Sinema\nTikedennoù:Daniel Espinosa, film amerikan, film gourharoz, Jared Leto, Marvel, Morbius\nMorbius a zo ur film amerikan gant Daniel Espinosa deuet ‘maez e Frañs e fin miz Meurzh (1e45).\nUr film birvidik eo Morbius, ha zoken ur film “gourharozed”. Morbius a zo un dudenn deus bed Marvel gwelet evit ar wech kentañ en ur c’homicbook e 1971. Un emzivad eo (evit cheñch), deuet da vezañ ur medisin ha klasker a live uhel daoust, pe marteze a-drugarez, d’e gleñved-gwad. Mont a ra war-raok e enklaskoù pa tiviz mont da Gosta Rica da studiañ a-dostoc’h al logod-dall sunerezed-gwad. Evel-just e klasko warnañ e-unan disoc’hoù e arnodennoù. Alese un nerzh abominapl diaes da vestroniañ hag un toullad kudennoùda heul…\nBezomp sklaer, n’am bije ket paeet da welet ar film-mañ met a-youl-vat e vezan er sinema. Meur a dra a blij da darn an dud hag a laosk ac’hanon da nebeutañ diseblant ma n’eo ket hanter-glañv : ar Formula 1, an istr… hag ar filmoù gourharozed.\nDipitet on bet, evel kalz tud war a seblant met evidon ne oa souezhadenn ebet. Ar souezhadenn a vefe bet chom hep bezañ dipitet. Gwan a-walc’h am eus kavet ar senario, betek ar “souezhadennoù” n’am eus ket kavet souezhus. Ar senennoù emgann n’int ket dreist ha n’on ket sur e koshafe mat an efedoù ispisial. Din-me n’eus ket kalz tra da saveteiñ er film-mañ, en deus graet ur flop spontus war a seblant.\nLakaomp en em denn mat Jared Leto (bet kaner ar strollad rock 30 Seconds to Mars). An aktour en doa tapet un oskar e 2014 evit un eilroll e Dallas Buyers Club. Barrek eo atav e perzh Morbius, ar medisin klañv a emdro da loen-gouez pa vank gwad dezhañ.\nZaï zaï zaï zaï / François Desagnat (2022)\nPosted: 25 Meurzh 2022 in Sinema\nTikedennoù:bannenn-dreset, Fabcaro, Fabrice Caro, fent, François Desagnat, Jean-Paul Rouve, komedienn, Ramzy Bédia, Yolande Moreau\nZaï zaï zaï zaï a zo ur gomedienn gant François Desagnat deuet ‘maez e fin miz C’hwevrer (1e22).\nE 2015 e oa bet profet din bannenn-dreset Fabcaro gant ma mignonez. Kavet he doa al levr dre zegouezh ouzh taol ul levrdi, kroget da lenn ha divizet e brofañ din kerkent, e-serr dirollañ da c’hoarzhin.\nEvel kalz tud, n’anavezen ket ar paotr, en doa kouskoude skrivet kalzik dija. Sod on bet diouzhtu gant e zoare fent dibar. A-boan echuet ma lennadenn em boa dibabet lenn tout ar pezh en doa graet Fabcaro.\nZaï zaï zaï zaï a zo bet gwerzhet mat-tre ha rastellet en deus prizioù evel Priz SNCF ar vannenn-dreset polis (daoust ma n’eo ket un “enklask polis” e gwirionez). Kroget eo ivez Fabcaro A.K.A. Fabrice Caro da skrivañ romantoù hag e romant Le Discours (a alian groñs ivez, dreist-holl an hini da selaou, lennet gant Alain Chabat) a zo bet azasaet er sinema n’eus ket keit ‘zo.\nDav eo din ansav… aon ‘m boa rak bezañ dipitet, ken dreist m’eo al levr, lennet, adlennet ha profet tro-dro din. Lâret a rafen ne zegas ket ar film kalz tra “ouzhpenn”, evit ar re o deus lennet dija ar vannenn-dreset met feal eo d’an oberenn ha chomet eo an doare fent dicheñch (dre chañs).\nMat ‘m eus kavet dibab Jean-Paul Rouve evit c’hoari perzh Fabrice, ur c’homedian deuet da vezañ enebour publik kentañ Frañs, klasket gant ar polis e pep lec’h, goude bezañ bet ankouezet e gartenn-fealded en e vragoù all a-raok mont d’ar gourmarc’had, brashañ pec’hed !\nPerzhioù an aktourien all a zo farsus a-walc’h ivez : Yolande Moreau e komiserez hag ar boliserien all… N’on ket bet kendrec’het kement gant Ramzy Bédia ar wech-mañ, kit da c’hoût perak.\nMa n’anavezit ket fent Fabcaro pe ma’z oc’h sod gant e levrioù e talv ar boan gwelet ar film. Ma n’anavezit ket bed ar paotr, dav eo bezañ emskiant ez eo ur fent ispisial a-walc’h (ne blijo ket d’an holl).\nUn autre monde / Stéphane Brizé (2022)\nPosted: 16 Meurzh 2022 in Sinema\nTikedennoù:Anthony Bajon, burn out, drama, dreistfrankizouriezh, embregerezh, Marie Drucker, Sandrine Kiberlain, Stéphane Brizé, Vincent Lindon\nUn autre monde a zo un drama gant Stéphane Brizé deuet ‘maez e miz C’hwevrer (1e36).\nPhilippe Lemesle (Vincent Lindon) a zo e penn ul labouradeg evit ur strollad tidredanerezh etrevroadel. Skuizh eo. Beuzet gant e labour, ne vez ket kalz er gêr. Pa vez, n’eo ket gwall zieub e empenn evit e wreg hag e vab. Goulenn a ra e wreg dizimeziñ just pa vez goulennet gantañ gant renerezh an embregerezh stagañ gant ur steuñv sokial. Dezhañ da gavout un diskoulm evit reiñ o sac’h da 58 a dud en ur genderc’hel da lakaat ar stal da dreiñ.\nGoude La loi du marché (2015) hag En guerre (2018) setu amañ un trede film gant ar sevener deus Roazhon diwar-benn hor bed dreistfrankizour ha bedelaet hag ar pezh a ya da heul, atav gant Vincent Lindon (just-tre ur wech ouzhpenn).\nDeuet eo da Stéphane Brizé soñj ar film goude bezañ bet fromet o klevet sternerien paket gant ur burn-out o tisplegañ penaos ne oant ket gouest ken da zoujañ ouzh urzhioù diboell en ur chom denel. Ha daoust pegen diaes m’eo, ne c’heller ket lâret ne glask ket Philippe chom denel, koulz gant e genlabourerien ha gant e familh (kudennoù ar mab)…\nAr mab bresk e spered a zo c’hoariet brav gant Anthony Bajon. Marie Drucker a zo ken barrek hag euzhus e perzh Claire Bonnet-Guérin, PDG didruez an embregerezh.\nDaoust ma n’eo ket gwall souezhus, siwazh, ar pezh a zo diskouezet ennañ, ur film a galite eo Un autre monde, du a-walc’h hep bezañ dispi penn-da-benn kennebeut, dre chañs.\nMaigret / Patrice Leconte (2022)\nPosted: 12 Meurzh 2022 in Sinema\nTikedennoù:film polis, Gérard Depardieu, Georges Simenon, Jade Lebeste, Maigret, Patrice Leconte\nMaigret a zo ur film polis gall gant Patrice Leconte deuet ‘maez e fin miz C’hwevrer (1e28).\nUn azasadenn diwar ur roman gant Georges Simenon eo ar romant-mañ. Pempvet azasadenn ar romant Maigret et la jeune morte ouzh ar skrammoù zoken, sellit ‘ta ! N’am eus ket bet tro da lenn al levr met a-hervezh eo leal-tre ar film-mañ d’an oberenn orin.\nN’on ket sod gant Gérard Depardieu (dreist-holl gant ar pezh a vez rebechet dezhañ, gant ma vefe gwir lakaomp) met dav eo ansav e klot mat gant ar roll. Amañ ur Maigret tristik, lart, o koshaat. Arvestoù souezhus a-walc’h e seurt film polis a zo, o tiskouez Maigret er gêr gant e wreg, a gav anezhañ disheñvel er mare-mañ, pe c’hoazh gant e vedisin, a c’houlenn gantañ paouez da vutuniñ.\nAn enklask a zo klasel a-walc’h. Ur plac’h yaouank a vez adkavet lazhet a daolioù-kontell. Gwisket eo gant ur sae eus ar cheuc’hañ met ne vefe ket ur vourc’hizez. Penaos neuze e c’hellfe bezañ bet prenet seurt sae dilhadouriezh ? Iskis… Setu Maigret o furchal e bed ar merc’hed paour tec’het gante o bro da vont da Bariz, kêr o huñvreoù.\nBrav eo ar skeudennoù, an aergelc’h (tremen a ra an istor er bloavezhioù 1950) hag ar sonerezh (Bruno Coulais). An aktourezed yaouank a zo barrek, dreist-holl Jade Labeste, a vo gwelet en-dro buan a-walc’h ‘gav din.\nMort sur le Nil / Kenneth Branagh (2022)\nPosted: 5 Meurzh 2022 in Sinema\nTikedennoù:Agatha Christie, azasadenn, film amerikan, film polis, Kenneth Branagh, whodunit\nMort sur le Nil a zo ur film amerikan sevenet (ha c’hoariet) gant Kenneth Branagh deuet ‘maez e miz C’hwevrer (2h07).\nN’am eus ket lennet holl romantoù Agatha Christie pa oan krennard met ul lodenn vras anezho. Hennezh, e-touez ar re vrudetañ, am eus bet lennet ‘pell ‘zo. Goût a ouien dija fin an istor neuze, met plijet on bet memestra.\nSouezhus-tre eo penn-kentañ ar film, koulz lâret ur film brezel e gwenn-ha-du, gant aroudoù en trañcheoù hag e galleg (pa sellen ouzh ar film e YO). Ken souezhus m’he deus ranket plac’h ar sinema mont da wiriañ ma ne oa ket faziet war ar film. ^^\nRak Kenneth Branagh en deus divizet ober deus e Hercule Poirot (c’hoariet gantañ e-unan) ur soudard gloazet e-pad ar Brezel Bras distroet d’ar vuhez foran.\nKavet em eus brav-tre ar skeudennoù. Ur c’hlask e-keñver kened anat a zo gant ar sevener, a vez marteze santet betek re a-wechoù.\nAn aktourien, holl lakaet diskred warno poent pe boent, evel alies e romantoù Agatha Christie a zo barrek, dreist-holl an div vaouez yaouank cheuc’h ha gwarizius, Gal Gadot (Linnett Ridgeway) hag Emma Mackey (Jacqueline de Bellefort). Saourus a-walc’h eo ar pouez-mouezh belgian kemeret gant Kenneth Branagh (Hercule Poirot) hag an hini gall a vez gant Rose Leslie (Louise Bourget). Setu ma alian groñs chom hep gwelet ar film-mañ e galleg (n’ouzon ket penaos o deus graet, sur a-walc’h eo bet kollet al lodenn-se gant an eilmouezhiañ).\nMa plij deoc’h romantoù Agatha Christie ha/pe ar filmoù-polis, na c’hwitit ket an azasadenn-se. Chañsoù bras ‘zo ne vefec’h ket dipitet. Sellet a rin eta ouzh Le Crime de l’Orient-Express sevenet gant Kenneth Branagh dija, e 2017.\nThe Chef / Philip Barantini (2021)\nPosted: 1 Meurzh 2022 in Sinema\nTikedennoù:film saoz, kegin, Philip Barantini, preti, Stephen Graham, thriller\nThe Chef (Boiling Point e YO) a zo ur film saoz sevenet gant Philip Barantini deuet ‘maez er C’hwec’hkorn e miz Genver (1e34).\nMestr-keginer eo Andy Jones (Stephen Graham) en ur preti cheuc’h e Londrez. Ar film a ziskouez un nozvezh er preti-se, ha n’eo ket n’eus forzh pehini : Magic Friday, gwenervezh Nedeleg. Leun-chouk eo ar preti, skuizh ar skipailh, pep hini gant e gudennoù personel. Pa grog ar soubenn da drenkañ e-kreiz ur servij a seurt-se e c’hell buan an traoù mont war fallaat…\nNe c’hortozen netra ispisial deus ar film-mañ, gwelet dre zegouezh, setu n’on ket bet dipitet. Un doare thriller eo a-benn ar film, ha koulz lâret ur film serr an nor warnañ. Ur burzhud a-fed teknik eo ar filmañ : un dalenn didroc’h deus ar penn kentañ betek ar fin (e gwirionez eo bet filmet e peder gwech met ne weler ket an nebeut troc’hoù). Heuliañ a ra ar c’hamera an tudennoù, er gegin, er sal, hag ur wech an amzer war ar parklec’h e-lec’h ma’z aer evit krazañ unan pe pellgomz. N’eo ket amañ an teknik ur gadjet : soubet e vez an arvester er gegin da vat, trouz, tizh hag all… Ne vank ‘ken klevet ar frondoù.\nA bep seurt dazlammoù a vo gwelet, betek re marteze rak n’hall ket tout se c’hoarvezout en ur preti e-doug un nozvezh memestra ! Ouzhpenn-se n’eo ket gwal soutil ul lod deus ar “souezhadennoù” a vo gwelet o tont deus a-bell gant ar re un tamm lemm o spered.\nE berrgomzoù : suspens a zo, digredus an aergelc’h dre ar mod-filmañ met n’eo ket bet gwall awenet ar senaristed atav. Hag anat, n’eo ket graet ar film-mañ evit reiñ c’hoant da labourat e bed didruez ar pretioù cheuc’h.\nKrouit ul lec'hienn pe ur blog digoust war WordPress.com. Tem: Greyzed.\nGrit evel 59 heulier all !


Région_Bretagne - Ur rod-vor nevez er-maez da Vreizh\n« Breizh a zo e penn a-raok ar rodoù-mor e Frañs a-dra-sur. An energiezhioù mor a vo e-kreiz an treuzkemm energetek en hor rannvro », en doa lavaret Dominique Ramard, kuzulier-rannvro dileuriet evit an treuzkemm energetek, en ur drugarekaat « an holl skipailhoù o deus labouret evit kas an embregadenn dibar-se da benn, adalek Brest betek morañ ar rod-vor ! ». Rannvro Breizh, evel kevelerez ar raktres, a vez o harpañ diorren ur gwir filierenn c’hreantel war an energiezhioù mor nevezadus (sellet ouzh ar pennad sterniet).\nUn uzin-skouer luget ouzh ar rouedad tredan\nE 2011-2012 e oa bet lakaet ur c’hentpatrom rod kentañ er mor hag e 2013-2014 e oa bet lakaet un eil : ur prantad arnodiñ e oa evit gwelet penaos staliañ an deknologiezh nevez-se er gwirvoud. Un embregadenn deknikel ha luziet-bras a oa bet kaset da benn gant skipailhoù Tredan Frañs ha RELS/Openhydro dimerc’her evit lakaat an ardivink e 40 m donder er-maez da Bempoull. Gant an eil rod-vor a vo lakaet en nevezamzer ez aio d’ober an uzin-skouer gentañ a vo luget ouzh ar rouedad tredan vroadel : tennañ a ray gounid eus ar redoù-mor a zo en-dro d’an enezenn. 1MW a vo produet gant pep rod.\nBreizh : ur rannvro-skouer evit an energiezhioù mor\nN’eo ket korvoet a-walc’h galloudezh energetek aodoù Breizh. Evit tennañ splet gwelloc’h eus lec’hiadur Breizh war an dachenn ha harpañ diorren ur gwir filierenn c’hreantel evit an energiezhioù mor, e labour ar Rannvro war dri ahel bras :\n- Skoazellañ ar raktresoù enklask ha neveziñ,\n- Frammañ ur filierenn c’hreantel (en-dro da raktresoù parkadoù rodoù-mor ha rodoù-avel en donvor dreist-holl, raktres terkañ porzh Brest evit sevel rodoù-avel),\n- Kemer perzh e savenn neveziñ bedel Frañs Energiezhioù Mor staliet e Brest.\nPolitikerezh Rannvro Breizh evit an energiezh\nTags : Énergie Innovation Mer\nPublié le Thursday, January 21, 2016


Pajenn:Herri - Skrituriou sakr - Exod, 1861.djvu/35 - Wikimammenn\nPajenn:Herri - Skrituriou sakr - Exod, 1861.djvu/35\n31. Pehini a reaz hervez he gomz ; kag e kasaz ar c’helien kuit diouc’h Pharaon, ha diouc’h he dud, ha diouc’h he bobl ; na choumaz ket unan zo ken er vro.\n32. Ha kaloun Pharaon a bounneraaz, enn hevelep fesoun ne lezaz ket ar bobl da vont kuit ar veach-se c’hoaz.\nEaz a oa kavout ar poell pe ann displeg euz ar voalen ghenta a daolaz Doue var ann Ejipt, ann dour chenchet e goad ; ann Ejipsianed ho doa beuzet bugale ann Hebreed ebarz er ster, ha Doue a reaz d’ezho ho goad da eva, mes perag digas var ar vro, raned, fibu, ha kelien.\nAr raned n’int ket ato loenedigou a ghelou mad ; alies e kanont hag ar goanv ne vez ket c’hoaz tremenet. Ho rakach, eme zant Aogustin, a verke komzou kaer Pharaon hag, he bromessaou vean, hag ho frezanz a gastize he zislealded.\nAr fibu, loenedigou dister, mes hegasuz, Doue ho digasaz evit diskar gant ken dister dra ourgouil Pharaon hag he fisianz re vraz enn he zorserien. Gant eur c’hreunen sabl ec’h harz ar mor kounnaret, gant eur fibuen e tivarc’h holl ouizieghez tud fur ann Ejipt. Na heljont ket ober fibu ! Doue a ziskoueze dre ghement-se penaoz, mar greant burzudou, n’ho greant nemet dre he bermission. Ar vagicianed hen anzavaz o lavarout da Pharaon : Biz ann Aotrou-Doue a zo ama ; ne d-aimp ket pelloc’h. Mes Pharaon n’ho zelaouaz ket muioc’h evit na zelaoue Moïzes ; ha Doue a zigasaz d’ezhan kelien brasoc’h, kelien vinimus pere a daghe, koulz lavarout, tud ha loened. Ar c’hastiz a ia var gresk ; Doue, eme levr ar furnez, 11. 18, en divije gallet leuskel enn eunn taol var ann Ejipsianed bandennadou ourzed, ha leoned fero ; mes Doue bepred mad, a sko da ghenta eunn\nAdtapet diwar « https://br.wikisource.org/w/index.php?title=Pajenn:Herri_-_Skrituriou_sakr_-_Exod,_1861.djvu/35&oldid=114960 »\nKemmoù diwezhañ degaset d'ar bajenn-mañ d'an 5 Ebr 2018, da 11:02.


Journal de Renaud Camus, dimanche 31 janvier 2016\ncréée le mardi 2 février 2016, 0 h 06\nmodifiée le mardi 2 février 2016, 17 h 32Plieux, dimanche 31 janvier 2016, minuit & demi. Dans un long entretien donné au Point, à l’occasion de la sortie d’un recueil de ses ~~~~~~~, ~~~~~~~~~ ~~~~~~~~ ~~~ ~~~~~ ~~~~~~ ~~~ question :\n« ~~~~~ ~~~~~~~ ~~~~~ ~~~ ~~~~~~ ~~~ Renaud Camus, le ~~~~~~~~~~~ ~~~ “~~~~~~ ~~~~~~~~~~~~~”, ~~~~ ~~~~~~ ~~~~~~ ~~~~ ~~~ ~~~~ ~~~~~ ~~~~~~ ~~~~~~~~ ~~~~~~~ ~~~~ ~~~~~~~~~~~~ ~~’~~~~~~~~~~~~~~. ~~~~~~~~~ ~~’~~~~-~~~ ~~~~~ ~~~~~~ ~~~~ ? »\nJ’apprends ~~ ~~~~~~ ~~~~~~~~~ que je ne ~~~~~ ~~~~~ ~~’~~~~ ~~’~~~~~~~~~ ~~~~~~~~, ~~~~~~~ répond :\n« ~~~~~~~ ~~~~~~ ~~~~ ~~~ ~~~~~~~~~ ~~~~~~~~~~~~ ~~ ~~~~ ~~~~ ~~~~~~~~ ~~~ ~~~~~~~~~ ~~~~~~~~~~~~ ~~’~~~~~ ~~~~~~~ ~~’~~~~~~~~~~~~~~. ~~~ ~~~~~~ ~~~~~~~~~~ ~~~~ cette accusation n’était ~~~~ ~~~~~~~, ~~~~~ ~~~~~~ ~~~~ ~~~~~~~~~-~~~~, ~~~~~~~~~~~~~ ~~~ ~~~~~, ~~ ~~~~~~~~ ~~~ ~~~ ~~~~~~~~~ — ~~~ ~~~~~. ~~~~~~ ~~~~~, ~~~~ ~~~~~~ ~~~~~ ~~’~~~~ ~~~~~~~~~ ~~~~~~~~ ~~~ ~~~~~ qui l’aimaient précisément ~~~~~ ~~~ ~~~’~~~ ~~~~ ~~~~~~~~~~~. ~~’~~~~ ~~~ ~~~~~~~ ~~ ~~~~ ~~~~~ ~~~~~~~~~ : ~~~~ ~~~~~~~~~ ~~~~~~~~~~~~~~, ~~’~~~~ ~~~~~~~ ~~~~~~~~ ~~~ ~~~~~~~ ~~~ ~~~ ~~~~, ~~~~ ~~~~~~~ ~~~~ sorte de gourou, ~~~ ~~~~~~~~~~ d’extrême.»\nD’extrême ? ~~~ ~~~~~~~ ~~’~~~~~~~-~~~. ~~’~~~~~~~~ ~~~’~~~ ~~~~~~~ ~~~ ~~~~. ~~~ ~~~~~ ~~~~-~~~ ~~~ ~~~~~~~~ ~~~~~~~~, ~~’~~~~~~~~ pur, l’extrême extrême, ~~~~~~ ~~~~~ ~~~~~~~~~ ~~~~ ~~~~~~~~ ~~~~ quenelles qui, n’étant ~~ ~~~~~, ~~~~~ ~~~~~~~~~~ ~~~~ ~~~~~ quenelles ~~ ~~~ quenelle (~~~~~ ~~ ~~~~~ ~~~~~ ~~~~~~~~~~). ~~’~~~~~~~~~~~~~ poursuit :\n« ~~~~ ~~~~~~ ~~~~~~~ ~~~ “~~~~~~ ~~~~~~~~~~~~~”, ~~~~~ ~~~~ ~~~~~~~~~ ~~~~~ ?\n— Nous sommes ~~~~~~~~~~~ ~~ ~~~~~~~~~~ ~~~~ ~~~~~~, ~~’~~~~ ~~~~~~~~~~~ ~~~~~~~~~ ~~~~~ ~~~ ~~~ ~~~ ~~~ ~~~~~~ ~~~’~~~~~~~~, ~~~~~ ~~ ~~~~~ ~~~~~~~~ ~~~’~~~ ~~~~~~~~~~~ ~~~~~~~ ~~~~ ~~~~~~ ~~~~~~~ ~~~ ~~~ planète et de ~~~~~~ ~~~~~~~ ~~~ ~~~~~~ ~~~~ ~~~~~~, ~~~~ ~~~~~~ ~~~~~~ ~~~ ~~~~~~~~ ~~~~~ ~~~~~~ ~~~ ~~~ ~~~~~~ ? ~~~~~ ~~~~~ ~~~~ ~~~~~~~ ~~~~~~~~ : ~~~ ~~~~~~~ ~~~ ~~~~~~~ m’ordonnait de n’occuper ~~~~~ ~~~~~ ~~~ ~~~~~~~~ ~~~’~~~~ ~~~~~~ ~~~ ~~~~~~ ~~~~ ~~~~~~~~~~~~ ~~~ ~~~ ~~~~~~ ~~~~ ~~~~~~~ ~~~~ ~~~~~~~ ~~~ ~~~~~~~ ~~~ ~~’~~~~~~~~ ~~~~ ~~~~~~~~ ~~~ ~~~~ ~~~~~~~~ ~~~~~ notre quartier, je ~~~~~~~~~~~ ~~~ ~~~~~~~~~~~ ~~~~~~~~~~~~, ~~~ ~~~~~~~~~~~~ ~~~~~~~~~~~~~ ~~ ~~’~~~ ~~~~~~ ~~~ ~~ ~~’~~~~~~~~~~ ~~~~~~~~~, ~~~ ~~’~~~~ ~~~~~~~ ~~~~~~~~~, ~~~~ ~~~~ ~~~~~ ~~~~~~~~~ ~~ ~~~~ ~~~~~~, ~~~~~ ~~~ n’arriverais pas à ~~~~~~~~~~~ ~~~ ~~~~~~~ ~~~~ ~~~ ~~~~~ ~~~~~~ injuste.\n— ~~~~~ ~~’~~~~~ ~~~~ ~~~~~ ~~~~~~~ ~~~~~~~~~~ ~~~ ~~~~~~~~~ ~~~~~ ~~~~~, ~~~~~ ~~~~~~~ ?\n— ~~~ ~~~~ ! ~~’~~~~~~~ ~~~~-~~~~~~~ ~~~~~ les gens qui ~~~~~~~~ ~~~~~~~~~~~~~~~~~ ~~~ ~~~~~~~ ~~~~~~ ~~~~~~~~~~~~ ~~~ ~~~~~~ ~~~~~~~~, ~~~~~ ~~~~ ~~~~~~~~ ~~~~~~ ~~~~~~~ ~~~~~~~, ~~~~~~~ ~~~~~, ~~~~ ~~~~~~~~ ~~~~~~~~~ ~~~ ~~~~ ~~~~~~~~~~~~~~~~~ ~~~~ ~~’~~~~~~~~~~~~~~ ~~~ ~~~~~~. Mais je suis ~~~ ~~~~~, ~~~~~ ~~~ ~~~~~~ ~~~~~. ~~~ ~~~~~, ~~~ ~~~~~, ~~ ~~~~~~~ ~~~~~ ~~~~~~ ~~~ ~~~~~~~~~ ~~~ ~~~~~~~... »\nIl ~~~~~ ~~~~~~ ~~~ ~~~~~~~~ ~~~~ ~~~ ~~~~~~~~ ~~~ Grand Remplacement n’est ~~~~~~~~~~ ~~~~~~~~~~. ~~~~~ ~~’~~~ ~~~~~~~ ~~~~~ ~~~. ~~~ ~~’~~~~~ ~~~~~~~~~~ ~~~ ~~’~~~ ~~~~~~~~~~~, ~~~~~~ ~~’~~~ ~~~~~ accompli.\nUne ~~~~~~ ~~~~~~~ ~~~~~ ~~~~~~~~~~~~~ ~~~ ~~’~~~~~~~~~~ ~~~~~~ ~~~~ ~~~ Soumission, d’Houellebecq. Carrère déclare :\n« ~~~ ~~~ ~~~~~ ~~~~ ~~~ ~~~~~ ~~~ ~~~~~~~~~~~~ ~~~ ~~’~~~~~~, ~~~~~ ~~’~~~ ~~~~~~ ~~~~ ~~~~ ~~~ ~~~~~~ ~~ ~~~~~~~~ ~~~~ ~~~~~~~ ~~~ ~~~~~~~~~~~~~~, ~~~ ~~~~~ ~~’~~ ~~~~~~~. Nous sommes, aujourd’hui, ~~~~~ ~~~ ~~~~~ ~~~~~~~~~ ~~~’~~~ ~~~~~~~ ~~~~~~~~ ~~~ Ier ~~~~~~~ ~~~~~~~ ~~~ ~~~’~~~ ~~~~~~~~~~~~ ~~~~~~ ~~~ ~~~~~~~ ~~~~ ~~~~~~~~~~ ~~~~~~~~~~~, ~~~ ~~~~~ ~~~~~~~~~~ ~~~ ~~~~~~~ ~~~~~~ ~~~ judaïsme. Il le ~~~~~~~ ~~~~~~ ~~~~ ~~~~~~~~~ ~~~~~~~~~~, ~~~~~~~~~~~~, ~~~~~~~~ ~~~ ~~~~ ~~~ ~~~~ ~~~~~ ~~~-~~~~~~~ ~~~~ ~~~~~ ~~~ ~~~ ~~~~~, ~~~~~~~~~~~~~ ~~~~~ ~~~ “~~~~~~~~” ~~ ~~~ ~~~~~~~~ : ~~~ “choc des civilisations”, ~~~ ~~~~~~. ~~~ ~~~ ~~~~ ~~’~~~~ ~~~~~~, ~~’~~~~ ~~~’~~~~ ~~~~~~ ~~~~~~~~ ~~~ ~~~~~~~~~, ~~~ ~~~~~~~~~~~~~~, ~~ ~~~~ ~~~ ~~~~~ ~~~~~ ~~~, ~~~ ~~~~~~ ~~~~~~~~, ~~~~~~~ ~~~ ~~’~~~~~~~~~~ l’Empire romain. Mais ~~~ ~~~~~~~~~, ~~~ ~~~~~~~~~~~ ~~ ~~~~~~~ ~~~~~~~~~~~ ~~~~~~ ~~~ ~~~~~~~~ ~~~~~~ ~~~ ~~’~~~~~~ ~~~~~~-~~~~~~~, ~~~ ~~ ~~~~ ~~~~~~ ~~~~~~~~~ ~~~~~~~~~~~~~ ~~~’~~~ ~~ ~~~~~~~~ ~~~ ~~~~~~~~~~~~~ ~~~~~~~~~~~~ ~~~ que nous sommes ~~~~~~~~’~~~~ ~~~ ~~~~~~~~~ ~~~ ~~~~~ ~~~~~~~~~~~~. ~~~~~~, ~~~ ~~~ ~~~~ ~~~~ ~~~’~~~ ~~~ ~~~~~~~~~~ ~~~ ~~~~~~~ ~~~, ~~~’~~~~ ~~~~~~ ~~~~~~~~ ~~~ ~~~~~ ~~’~~~~~~~~ ~~~~~~~~~~~~~ ~~~ ~~’~~~~~~ ~~~ féconder l’Europe laïque ~~~ ~~ ~~~~~ ~~~ ~~~~~~~~, ~~~~~ ~~’~~~~ ~~~~ ~~~~~~~~~~. ~~~~~~, ~~~ ~~~~ ~~’~~~ ~~~~... »\nDonc ~~~ ~~~~~ ~~~~~~~, ~~~ ~~~~ ~~~~~ ~~~ ~~~~~~~~~~~ ~~~~~~~~~~ ~~~~~~ ~~~~, ~~~~~~~ comme moi que ~~~ ~~~~~ ~~~~~~~ ~~~~~~~~~~~~~ ~~~ ~~~ ~~~~~~~~~~ ~~~~~~~~~, ~~’~~~~ ~~ ~~~ ~~~~~~~ ~~~ ~~~~~~~~~~~~~~ ~~ ~~’~~~~~~~~~~ ~~~ ~~’~~~~~~~ ~~~~~~~. ~~~~~~ ~~~~ ~~~~~~, ~~~ ~~~~~~ ~~~~~~~~~~~~~~, ~~~ ~~~~~~ de Soumission. Mais ~~~~~~~~, ~~~~~~~~~~~~~~ ~~ ~~~~, ~~~ ~~~~~ ~~~~~~ ~~~ ~~~~~~~ ~~~~~ ~~~~~~~~~~~~, ~~~~~~~ ~~~~~~~~~~ ~~~~~ ~~~~~~~~~~ — ~~~~~~~’~~~ ~~~~~~~ ~~~~~~ ~~~’~~~ ~~~~~ ~~~ ~~~~~~~ ~~~~ ~~~~~~~~~, ~~~~~ ~~~~~~ ensemble une civilisation, ~~~ ~~~~ ~~~ ~~~~~~~~~ ~~~~~~~~~~~~~~~ ~~~ ~~’~~~~~~~ ~~~ ~~~~~~~~ ~~~~~ ~~~ ~~~~~… — ~~~~ ~~’~~~~~~ ~~~~~ ~~~~~~ ~~~~~~~~ ~~~~~~~~~~~~~~. ~~~ ~~~~~~, ~~~~~ ~~~ ~~~~~~~~~ ~~~~~ ~~~~ ~~~-~~~~ (~~~ le regrette, je ~~’~~~~~~~ ~~~~~) ~~~~ ~~’~~~~~~~~~~~~ ~~~~~~~ ~~~ ~~~ ~~~~~~~~~~, ~~~ ~~~~~ ~~~~~~~~~~~~~, ~~~ ~~~~~ ~~~~ ~~~~~ ~~~~~~~~. ~~~ ~~~~ ~~~~~ ~~ ~~~~~, ~~~~~, ~~~~~ Soumission, ~~~~~~~~~~. ~~’~~~~ ~~~~~~ qui s’impose, pourquoi ~~~~ ? ~~~ ~~~~~~~~~ ~~~ ~~~~~~~ ~~~ ~~~~~, ~~~~ ~~~~~~~~~~, ~~~~ ~~~~~~, quelque ~~~~~~ ~~~~~~~ ~~~~ rien.\nDois-je ~~~~~~~ ~~~~ ~~~ ~~~~~~~ ~~~~~ affolant ?\nTiens, ~~~ ~~’~~~~~~~~~ ~~~ journal ~~~~~, celui-ci, Insoumission ?\nvoir l’entrée du dimanche 31 janvier 2016 et son image dans Le Jour ni l’Heure


Bussum (distagañ : ) a zo ur gumun hag ur gêr e proviñs Noord-Holland en Izelvroioù. 8,11 km² eo gorread Bussum (douar : 8,06 km², dour : 0,05 km²) ha d'an 31 a viz Mae 2009 e oa 32 012 annezad enni. Daou di-gar a zo : hini Naarden-Bussum ha hini Bussum Zuid.\nAnv a voe graet eus Bussum evit ar wech kentañ e 1306. D'ar mare-se e oa ur vrugeg enni koadeier, ma oa kalz tiez-feurm bihan ha ma save an dud deñved. Tost ouzh Naarden emañ Bussum, ha neuze e voe renet aferioù Bussum gant Naarden azalek 1369. E 1470 e oa 250 annezad e Bussum da lavaret eo e oa kêriadenn vihanañ het Gooi.\nMariënburg e Bussum\nDistaget e voe Bussum diouzh Naarden e 1817, ha kregiñ a reas d'ober berzh da vat pa voe savet an hent-houarn e 1874 ha d'ar mare-se eo e voe savet an daou di-gar. War hent-houarn Hilversum-Amsterdam emañ Bussum. Etre 1898 ha 1907 e voe savet e Bussum kumuniezh sokialour kentañ an Izelvroioù gant ar skrivagner ha bredvezeg Frederik van Eeden, diwar skouer Walden, gant ar skrivagner amerikan Thoreau. An abadenn skinwel gentañ skignet en Izelvroioù a-bezh a voe aozet e Bussum e 1951, hag e 1964 e voe diazezet enni studioioù skinwel vroadel an Izelvroioù.\nE kuzul-kêr Bussum ez eus 23 dileuriad :\nD66 - 2 dileuriad\nCU - 1 dileuriad\nLec'hienn ofisiel Bussum\nAdtapet diwar « https://br.wikipedia.org/w/index.php?title=Bussum&oldid=1807327 »\nKemmoù diwezhañ degaset d'ar bajenn-mañ d'an 28 Gwe 2018, da 17:15.


Gregor VII - Wikipedia\ntro 1015/1020 Toskana\n22 a viz Ebrel 1073\n30 a viz Even 1073\n25 a viz Mae 1085\nAleksandr II Leon IX\nGregor VII (e latin: Gregorius VII), Ildebrando Aldobrandeschi de Soana e anv-tiegezh, ganet e-tro 1015 ha marvet d'ar 25 a viz Mae 1085 e Roma, a oa bet dilennet da bab an Iliz katolik roman d'an 22 a viz Ebrel 1073. E-penn mare ar reform Gregorian ez eo Gregor VII\nLakaet eo bet da sant.\n2 Ur pab c'hoant dezhañ "divreinañ" an Iliz\n3 Emgann ar galoud etre Gregor VII hag Herri IV\n4 Fin an trubuilhoù\nA orin eus ur familh aotrouien vihan eus Toskana e oa Ildebrando. Yaouank e oa pa voe kaset da vanac'h da Roma. Buan a-walc'h e teuas da vezañ chapalan Gregor VI, ur pap reformour tost anezhañ eus doareoù Clunysian (Manati Cluny, e Bourgogn) da welet ar relijion. Pa varvas Gregor VI e voe anvet Leon IX da bab. Aze e pignas Ildebrando e hierarkiezh an Iliz Roman. Anavezet e oa evit bezañ ur reformour taer en e zoare da welet bed an Iliz. Ret e oa disaotrañ anezhi eus breinadurezh ar re lik, ar Simoniezh (koñvers kargoù an dud a Iliz) hag an Nikolaouriezh (dimeziñ an dud a Iliz ha treuskas o c'hargoù d'o bugale goude). War-lerc'h un tamm mat eus e vuhez tremenet o kuzuliañ un heuliad a bibien e voe dilennet da bab an Iliz katolik roman d'an 22 a viz Ebrel 1073. Dindan gwask pobl Roma e voe kaset Ildebrando da bab, spi un den feal da gomzoù ar C'hrist, hag ur gwir reformour ennañ. Kemer a reas anv Gregor VII, e memor da Gregor Iañ.\nUr pab c'hoant dezhañ "divreinañ" an IlizAozañ\nE kement lec'h a veze gwelet gantañ, e kase d'ar strad an trafik kargoù. Diskarget e vez ur bern eskibien "breinet" gant ar Simoniezh. Mont a ra betek tagañ roue Bro-C'hall, Fulup 1añ, pe duk Normandia, Gwilherm II. Beajiñ a ra er bed Kristen a-bez da ziskargañ eskobet Simoneg anezho, pe dimezet. Kreskiñ a ra ivez an niver a enebourien dezhañ moarvat! Herri IV, impalaer roman ha german (1056–1106) a wele d'un doare fall ur paour-kaezh briz-aotrou pap o lakaat e fri e aferioù an Impalaeriez. E 1075, bloavez dilenn Gregor VII e voe muntret eskop Milano gant pobl ar c'hêr. Breinet betek re e oa an eskop hervez ar bobl, hag asantet e voe ar muntr gant Gregor VII. Pad all, ne voe ket asantet tamm ebet gant Herri IV, rak Milano a oa ur gêr dindan beli an Impalaeriezh, hag eñ n'oa lakaet an eskob e plas. Setu deroù ur brezel sivil e Milano, 10 bloaz padet dezhi.\nEmgann ar galoud etre Gregor VII hag Herri IVAozañ\nOa ket ur bloaz e oa bet kaset Gregor VII da bab m'en devoa an impalaer war e chouk. Dister e oa roll ar pap en a-raok fin an XI vet kantvet, e ne oa ket an impalaer gwall challet da ziskargañ ur pap torr-penn d'an nebeutañ. E fin ar bloavez 1075, ec'h anzavas Gregor VII an "Dictatus Papae. Er c'hoñsil-mañ e voe lakaet ur galloud a-us d'ar re all (memes d(an impalaer) d'ar pab. Ur bloaz war-lerc'h, evit respont d'ar c'hoñsil-se, e galvas an Impalaer hini Worms. Diviz a reas gant eskobet Germania eskomunugañ Gregor VII eus an Iliz katolik roman. A-raok pell e voe graet ar memes tra gant Gregor VII: skarz a reas an impalaer eus korf an Iliz. Buan tre, e rankas an noblañs Germanad diviz da heuliañ unan pe egile, ha darn vrasañ anezho a choazas ar pab. Emsavadegoù e leiz a voe neuze kaset da-benn gant aotrouien an impalaeriezh Roman German a-enep d'o impalaer. E 1077, e voe Herri IV rediet da vont da belerinaj evit adkavout e galloud, a kas an eskomunugenn pouner anezhi war e gein d'an anaon. Mont a reas betek Canossa e Italia da gejañ ouzh ar pab a da skarzhañ e eskomunugenn kuit. Deuet e oa Gregor VII a-benn da lakaat den kreñvañ Kornog Europa da blegañ d'e reform. Pez e krede sur mat, met e 1080 e kasas Herri IV ur arme da lakaat seziz war Roma. Kas ar reas un eneppab, Klemañs III war gador Sant-Pêr. Dilennet voe neuze un enepimpalaer gant Gregor VII... An darvoudoù-se, diposupl anezho da gavout un diskoulm a c'hell bezañ komprennet peogwir n'e oa ket posupl d'an Impalaer kaout gallout hep anvel eskobet am Impalaeriezh. Mont a rae an eskobet dilennet gantañ da reiñ galloud dezhañ war tachennoù pec'hennet gant ar brinsed German. Ouzhpenn da-se, e teue e binvidigezh eus an tailhoù dastummet war douaroù e Eskobet. Ma n'eo ket eñ barrek ken da zilenn e eskobet dezhañ: N'en devo galloud ebet ken.\nFin an trubuilhoùAozañ\nEskumunuget e voe Herri IV un eil gwech gant Gregor VII, hag ur wech c'hoazh e rankas an impalaer plegañ dindan gwask e aotrouien. Mervel a reas Gregor VII bloaz war-lerc'h, e 1085, goude bezañ cheñchet meur a dra en Iliz Katolik. E adreizhoù a gasas ar pab a-us da biramidenn an Iliz hag ar Gristeniezh. Skarzhet e voe un darn vat eus an eskibien lakaet anezho e plas gant an aotrouien en Europa a-bezh, ha kreñvaet a-galz e voe galloud ha mestroniañ an Iliz war douaroù ar Gristeniezh. Tud feal dezhi e pep eskopti, pe dost...\nAdtapet diwar « https://br.wikipedia.org/w/index.php?title=Gregor_VII&oldid=1922069 »\nDernière modification le 1 Gen 2022, à 13:35


Pajenn:Catechis, 1817.djvu/129 - Wikimammenn\npe coachet, dre vagi, sorceres, divineres, an arveo, ar voalen, an taonvoez, an dour, an tân, etc. Piou benac a so sot avoalc’h evit consulti ar re a ra micher eus ar sort treo, a so coupabl eus a superstition difennet dindan boan a bec’het marvel dre ar c’henta gourc’hemen.\nAr Sacrilech a so ur c’hrim dre beini e profaner an treo santel pe consacret da Doue, evel ar plaço santel, an Iliso, ar chapelo, ar Været, ar C’houencho, ar sacramancho, ar pedenno eus an Ilis, ar Scritur sacr, an Imajo, ar C’hroasjo, ar relego, ar Vessel sacr : an Ornamancho ; goal dreti an dud consacret da Doue, etc. Mæs ar brofanation indign eus ar sacramant adorabl eus an auter eo ar brassàn sacrilech… Piou benac a gar Doue, en deus carantez ous quement tra so en e servich. Doue a buniss alies er bed-màn memes an dud sacrilech.\nEus ar Fe.\nAr Fe eo ar guenta eus an teir vertu theologal, rac bezàn eo ar c’hommançamant a silvidiguez an den. Ar fe a so un donæson, ur sclærigen surnaturel roet gant Doue d’e vugale evit credi a galon ar pez en deus revelet, hac a so proposet gant on mam santel an Ilis. Un donæson eo a drugarez Doue, ha Doue en deus confiet d’on mam santel an Ilis an oll guirioneo a fe : ret eo eta obeissa d’e decisiono. Ar fe en general a gompren an oll articlo ; na ell quet bezàn partaget. Piou benac a goll unan aneze, o c’holl tout, da viana evit ar silvidiguez. Ar fe en particulier eo ar greden eus ar poëncho consideret ha credet separamant. Ar\nAdtapet diwar « https://br.wikisource.org/w/index.php?title=Pajenn:Catechis,_1817.djvu/129&oldid=118242 »\nKemmoù diwezhañ degaset d'ar bajenn-mañ d'an 7 Eos 2018, da 11:01.